PN tumpu beri khidmat terbaik berbanding kerusi dalam PRN Sarawak

Memberikan khidmat terbaik adalah lebih penting dari bertanding Pilihan Raya Negeri (PRN), kata Perikatan Nasional (PN) tidak berapa lama selepas Suruhanjaya Pilihan Raya (SPR) mengumumkan Dewan Undangan Negeri (DUN) Sarawak terbubar.Pengerusi PN Sarawak Jaziri Alkaf Abdillah bagaimanapun berkata, soal pembahagian kerusi diserahkan kepada pengerusi gabungan itu Muhyiddin Yassin dan pengerusi GPS Ababng Johari Openg.“PN Sarawak bersedia untuk berhadapan dengan PRN ini kerana pihak kami melaksanakan khidmat untuk rakyat tanpa perlu menunggu PRN,” katanya dalam satu kenyataan hari ini.“Konsep politik kami jelas iaitu politik khidmat dan politik matang adalah menjadi pegangan kerana yang perlu diutamakan adalah rakyat Sarawak dan ia melangkaui PRN.”Jaziri turut berkata kerajaan Sarawak yang dipimpin Abang Johari memberi perkhidmatan yang terbaik untuk rakyat Sarawak yang terdiri dari pelbagai kaum dan etnik.“Oleh itu saya berharap adalah wajar bagi kita memberi sokongan kepada beliau sekali lagi untuk meneruskan perkhidmatan dan agenda pembangunan untuk semua rakyat Sarawak.”Dalam pada itu, Jaziri turut menyuarakan kebimbangan mengenai pelaksanaan PRN dalam situasi Covid-19 dan mengingatkan keadaaan ketika ini berbahaya selain berharap prosedur operasi standard (SOP) ditetapkan dengan kadar segera.“Yang penting soal keselamatan dan SOP perlu jelas dan tidak boleh dilakukan secara terburu-buru kerana kita baru sahaja kembali menjalani kehidupan normal,” katanya.Rabu lalu, Sultan Abdullah Sultan Ahmad Shah berkenan menamatkan darurat di Sarawak, memberi laluan kepada PRN yang tertangguh berikutan situasi Covid-19.


Sorry.


Penggubal undang-undang AS lulus AS$1 bilion bagi sistem pertahanan Iron Dome Israel

Penggubal undang-undang Amerika Syarikat (AS) bersetuju dana AS$1 bilion disalurkan kepada Israel bagi sistem pertahanan peluru berpandu Iron Dome negara itu selepas sebelum ini dibatalkan hasil pembentangan rang undang-undang daripada anggota sayap kiri parti Demokrat.Dana tersebut pada awalnya turut dimasukkan dalam rang undang-undang bagi menangani impak penutupan operasi kerajaan dan kemungkinan negara itu berdepan krisis hutang pada Oktober.Namun kumpulan progresif di Dewan Perwakilan dikuasai Demokrat mengatakan mereka akan menyetujui usul tersebut jika dana Iron Dome digugurkan daripada senarai.Bagaimanapun, dana tersebut akhirnya diluluskan selepas mendapat majoriti 420-9.“Kelulusan rang undang-undang ini mencerminkan kesatuan dalam Kongres… untuk menjamin keselamatan Israel,” kata pemimpin Demokrat Nancy Pelosi dalam ucapannya di dewan tersebut.“Bantuan kepada Israel sangat penting, kerana keselamatan Israel adalah mustahak bagi menjamin keselamatan Amerika.”Iron Dome telah memusnahkan ribuan roket jarak jauh dan peluru yang dilancarkan kumpulan bersenjata Hamas dari Gaza sebelum ia sampai ke kawasan berpenduduk, kata pihak berkuasa Israel.Sistem tersebut telah disokong oleh AS sejak ia dilancarkan satu dekad lalu melibatkan dana bantuan berjumlah AS$1.6 bilion.Langkah kumpulan progresif itu telah menimbulkan kemarahan daripada kedua-dua blok.Pemimpin Republik Kevin McCarthy mengecam tindakan tersebut dan menyifatkan kumpulan Demokrat sayap kiri itu “terpengaruh dengan anti-Semitik dari anggota radikal mereka.”Dean Phillips, ahli kongres Demokrat dari Minnesota berkata beliau “tidak percaya” rakan-rakan demokratnya membantah usaha mempertahankan “salah satu sekutu terpenting AS dan satu-satunya negara Yahudi di dunia” daripada serangan roket Hamas.Sehubungan itu, Perdana Menteri Israel Naftali Bennett mengucapkan terima kasih kepada kedua-dua pihak atas komitmen mereka terhadap keselamatan negara itu.Beliau juga turut mengucapkan terima kasih kepada seluruh rakyat Amerika di atas “persahabatan mereka yang begitu teguh.”Bantahan terhadap dana pembiayaan itu menunjukkan kumpulan progresif Demokrat semakin ragu berhubung bantuan tanpa sebarang syarat kepada Israel, tiga bulan setelah Naftali menggulingkan perdana menteri sayap kanan Benjamin Netanyahu.Rashida Tlaib dan Ilhan Omar, ahli kongres Muslim AS pertama dalam sebuah ciapan Twitter berkata mereka menolak dana pembiayaan kepada Israel dengan alasan pelanggaran hak asasi manusia terhadap Palestin selain aktiviti perluasan penempatan haram Israel di wilayah Palestin.


Berjiwa Malaysia tetapi tak diterima menjadi warganya

Duduk di sebuah taman di Subang Jaya, Sara (bukan nama sebenar) yang berusia 21 tahun kelihatan sama seperti wanita muda lain yang penuh semangat untuk berdepan setiap hari baru.Dia duduk untuk berbicara mengenai cita-citanya yang mahu menjadi seorang peguam dan membantu golongan yang memerlukan.Namun, bagi Sara, impiannya atau yang senasib dengannya mungkin tidak akan pernah menjadi kenyataan – semuanya kerana mereka tidak memiliki sekeping kertas.Sara, seperti puluhan ribu yang lain di seluruh negara, diklasifikasikan sebagai tiada kerakyatan.Dia dilahirkan dan dibesarkan di Sabah bersama dua saudara kandungnya.Mereka adalah cahaya mata daripada seorang bapa warga Malaysia dan ibu rakyat Filipina.Namun, walaupun tinggal bersama selama beberapa tahun, pasangan itu tidak pernah mendaftarkan perkahwinan mereka.Ibu Sara kembali ke Filipina pada 2004 setelah melahirkan adik bongsunya, menyebabkan bapanya sendirian menjaga mereka semua.Pada awalnya, Sara tidak pernah melihat situasinya itu sebagai masalah.Sara merasa dirinya dilayani seperti kanak-kanak lain dan tidak pernah mengalami diskriminasi.Namun ketika usianya menginjak 12 tahun, usia kanak-kanak Malaysia memperolehi kad pengenalan rasmi atau MyKad, dia mula merasa perubahan.Ketika bersekolah menengah, dia menyedari dirinya tidak dapat mengikuti banyak aktiviti seperti rakan-rakannya yang lain.“Saya berjaya menamatkan pengajian di sekolah kebangsaan kerana saya seorang pelajar cemerlang dan sekolah sangat menerima keadaan itu,” katanya.“Namun menjelang SPM, saya mula bertanya mengapa saya ambil peperiksaan ini sedangkan saya tidak tahu nak pergi ke mana,” tambahnya.“Walaupun rakan-rakan saya boleh memohon untuk pergi ke universiti awam dan merancang masa depan mereka, saya tidak dapat lakukan perkara itu.”Sebagai seorang penduduk tanpa kerakyatan, Sara juga tidak boleh memohon lesen memandu atau membuka akaun bank.“Ia sangat mengecewakan dan menjatuhkan semangat saya untuk meneruskan semua itu,” katanya.‘Lakukan sendiri’Bergelut dengan pelbagai perkara yang mengecewakan, Sara memilih untuk cuti setahun setelah menamatkan SPM bagi mencuba dan memahami kehidupan yang dilaluinya.“Saya faham ayah saya sibuk bekerja untuk besarkan kami. Saya tidak boleh minta dia keluar dan uruskan semuanya untuk saya,” katanya.“Saya mesti cari peluang itu sendiri.”Sara berbicara mengenai usahanya mendapatkan kerakyatan Malaysia ketika ditemui MalaysiaNow di Subang Jaya.Sara kemudian mencari organisasi bukan kerajaan untuk mempelajari lebih banyak mengenai apakah ertinya menjadi seorang penduduk tanpa kewarganegaraan dan bagaimana cara untuk melanjutkan pendidikan di peringkat lebih tinggi.Setelah perjalanan panjang dan penuh gelora, dia berjaya mendapat tempat di universiti swasta di mana Sara kini berada di tahun kedua sebagai pelajar jurusan undang-undang.“Saya minat dengan undang-undang sejak saya kecil lagi, dan saya tahu dalam banyak perkara saya selalu bangga dengan negara ini,” katanya.“Saya ingin menyumbang kepada masyarakat. Saya harap saya dapat menjadi peguam sehingga saya dapat menolong orang tanpa membeza-bezakan mereka, dan membuat mereka merasa berpeluang mendapat keadilan.”Sara sudah berusaha untuk memohon kewarganegaraan di bawah Artikel 15A Perlembagaan Persekutuan.Namun setelah tiga tahun berusaha menguruskannya, permohonan Sara ditolak tanpa sebarang alasan diberikan.“Saya cuba lagi, dan sekarang saya sedang dalam proses menunggu,” katanya.“Proses ini memakan masa yang sangat lama, dan sangat sukar bagi saya.”Bukan sekadar itu, wujud juga masalah lain yang turut menjadi cabaran kepada Sara.“Artikel 15A sepatutnya untuk kanak-kanak di bawah usia 21 tahun, dan saya akan berumur 22 tahun tidak lama lagi.“Ini akan menjadi satu lagi perjuangan bagi saya selepas ini kerana saya perlu mempertimbangkan pilihan lain untuk hidup dengan baik dan dapat menikmati keperluan asas yang dimiliki orang lain.”Bagi Sara, Malaysia adalah negaranya, dia sudah tinggal di sini sejak lahir lagi.“Malaysia adalah tanah air saya dan Sabah sentiasa dekat di hati saya,” katanya.“Saya rasa saya tidak mahu kewarganegaraan lain. Saya tahu bahasa, orang, dan budaya di sini. Saya rasa macam tipu diri sendiri untuk kata negara lain mahukan saya, dan panggil negara asing itu sebagai tanah air saya.”Sara bertekad untuk terus berjuang sedaya upayanya, dan akan sentiasa menganggap dirinya seorang rakyat berjiwa Malaysia walaupun tidak memiliki identiti yang sah.Ketika ditanya apa yang paling menakutkan sepanjang perjalanannya bagi mendapatkan kerakyatan negara ini, air matanya mengalir.“Melihat rakan-rakan saya terus mendahului saya ketika saya tahu bahawa saya juga mampu melakukannya, dan boleh buat sebaik mereka.“Hanya kerana sekeping dokumen, pergerakan saya terhad dan saya tidak dapat mengambil peluang yang datang kepada saya.”


Siapa pun kerajaan, jangan buli kami, kata etnik Portugis Melaka

Walau terdapat beberapa perubahan dalam pentadbiran kerajaan negeri berlaku sebelum ini dan satu lagi mungkin bakal terjadi pada Sabtu ini, anggota perkampungan Portugis di Melaka hanya memikirkan tentang satu perkara: masa depan penempatan mereka yang aman dan tenang di Ujong Pasir.Ancaman terbesar kepada masa depan 1,500 anggota komuniti ini ialah berkaitan pemilikan tanah kawasan yang menempatkan kampung mereka, sejak ia dibina dan sehingga kini, ia masih dikategorikan sebagai pegangan pajak walaupun sudah beberapa tahun cuba menukar pemilikan mereka kepada pegangan kekal.Penempatan tersebut diasaskan pada 1930 oleh dua paderi dengan bantuan penjajah Inggeris.Menurut aktivis komuniti itu, Martin Theseira berkata, menurut sejarah kedua-dua paderi tersebut membeli tanah tersebut di bawah geran Belanda selama 999 tahun.“Namun selepas kemasukan pihak Convent yang dianggap pihak asing, geran asal dibatalkan dan tanah ini diletakkan di bawah ‘Crown Land’, bermakna ia menjadi tanah kerajaan.“Tanah ini kemudiannya diberikan status pajakan selama 99 tahun bermula 1970-an,” katanya kepada MalaysiaNow.Aktivis masyarakat, Martin Theseira melihat ke arah penambakan pantai bagi projek pembangunan komersial Melaka Gateway, sekali gus menjadi masalah kepada nelayan diperkampungan itu.Etnik Portugis tiba di Asia Tenggara apabila kuasa Eropah itu menakluki Kesultanan Melayu Melaka pada 1511.Mereka menetap di Melaka sehingga kini dan sudah bercampur dan berasimilasi dan digelar geraguk.Bahasa mereka pula dikenali sebagai “Portugis Creole”.Katanya, pajakan tanah kampung itu hanya tinggal sekitar 20-30 tahun.Meskipun ada “janji mulut” daripada pihak berkuasa, namun katanya itu tidak menjamin status kampung selepas tamat tarikh pajakan.Perkampungan Portugis itu merupakan satu-satunya yang masih tinggal, selepas beberapa perkampungan di Tengkera dan Bandar Hilir ditelan arus pembangunan moden.Etnik Portugis juga pernah mengadakan protes terhadap projek tambak laut di Bandar Hilir namun tiada respons dari pihak kerajaan negeri.Kini, etnik itu dihantui tambakan laut Melaka Gateway yang berlaku di depan kampung mereka.Projek pembangunan pesisir pantai itu dilancarkan pada 2014 oleh bekas perdana menteri, Najib Razak.Seorang Nelayan, Baboi menunjukkan hasil tangkapan udang laut.Theseira berkata, ia bakal memusnahkan kehidupan nelayan etnik itu dan juga suasana “sea front” di kampung itu.Katanya, projek itu tidak mengambil kira pandangan dan konsultasi penduduk kampung Portugis.Ia juga didakwa tidak mengikuti kriteria yang ditetapkan Penilaian Impak Alam Sekitar (EIA).“Dahulu kami ada kampung di Tengkera dan Bandar Hilir, tapi kami serahkan atas nama pembangunan. Ini kampung yang terakhir kami.“Kami tak kisah siapa jadi kerajaan, tapi janganlah buli kami, kami hanya komuniti kecil,” katanya.Nelayan Portugis tak boleh cari makanTambakan laut itu juga mengganggu periuk nasi nelayan etnik Portugis.Seorang nelayan yang hanya mahu dikenali sebagai Baboi berkata, projek itu mengakibatkan tangkapan udang geragau berkurangan dengan mendadak.Udang itu digunakan untuk penghasilan belacan.Ini kerana arus air laut yang terganggu akibat tambatan itu bermakna udang geragau sukar ditangkap di kawasan yang kebiasannya dilalui.“Kita punya tangkapan (geragau) tinggal 10%, tapi kalau kita cakap (kepada pihak berkuasa), mereka tak boleh terima,” katanya kepada MalaysiaNow.Baboi sedang mengasingkan hasil tangkapan ikan pada pukat sambil berbual dengan Tony De Mello (kiri) di Melaka.Nelayan berusia 60 tahun itu berkata tangkapan di kawasan Tanjung Kling juga berhadapan masalah sama.Baboi juga berharap kerajaan mendengar keluhan para nelayan di situ.Katanya, kos untuk turun ke laut bukan murah.Tangkapan yang berkurangan hanya menyukarkan kehidupan mereka kelak.Theseira berkata, kesan awal projek itu ialah apabila komuniti nelayan terpaksa menganjak kawasan mendarat mereka jauh daripada komuniti.“Ini adalah ‘first casualty’ projek itu- memisahkan nelayan daripada komuniti utama di sini,” katanya.Theseira yang kini mengusahakan acar berkata, etnik Portugis tidak meminta bulan dan bintang kepada kerajaan, namun meminta sesiapa yang menjadi kerajaan untuk menjaga warisan, kelangsungan dan identiti etnik itu.


Permohonan Najib untuk dapatkan dokumen kes 1MDB didengar Mei depan

Permohonan bekas perdana menteri Najib Razak bagi mendapatkan dokumen berkaitan 1Malaysia Development Berhad (1MDB) yang melibatkan pembabitan anggota keluarga bekas gabenor Bank Negara Malaysia (BNM) Zeti Akhtar Aziz dan bank pelaburan Amerika Goldman Sachs akan didengar di Mahkamah Tinggi pada 31 Mei ini.Hakim Collin Lawrence Sequerah menetapkan tarikh itu selepas timbalan pendakwa raya Mohamad Mustaffa P. Kunyalam memaklumkan kepada mahkamah bahawa pihak pembelaan memerlukan lebih masa untuk menjawab permohonan yang difailkan oleh pihak pembelaan Najib.“Kami terima surat sebab pada 12 April (permohonan kedua) dan kami memerlukan sekurang-kurangnya dua minggu untuk menjawab permohonan itu,” kata Mohamad Mustaffa semasa sebutan kes hari ini.Mohamad turut memberitahu mahkamah bahawa permohonan yang sama (berkaitan anggota keluarga Zeti) telah dijadualkan untuk pendengaran pada 20 Mei dan pihak pendakwaan mencadangkan supaya kedua-dua permohonan didengar bersama pada satu tarikh kemudiannya.Peguam utama Najib, Muhammad Shafee Abdullah tidak membantah permohonan pihak pendakwaan itu.Pada 24 Mac, pasukan pembelaan bekas perdana menteri itu memfailkan notis usul, antara lain meminta pihak pendakwaan mengemukakan beberapa penyata bank dan lain-lain dokumen kepada pihak pembelaan, yang dipercayai berkaitan dengan ahli perniagaan yang sedang diburu Low Taek Jho atau Jho Low, dan anggota keluarga Zeti.Pada 5 April pasukan pembelaan Najib sekali lagi menfailkan permohonan bagi mendapatkan dokumen perjanjian sulit antara kerajaan Malaysia dan Goldman Sachs, yang dilaporkan antara lain mengatakan bahawa Goldman Sachs mencapai persetujuan dengan kerajaan Malaysia untuk membayar AS$2.5bilion (RM10.4bil) dalam bentuk tunai dan jaminan pemulangan aset 1MDB bernilai AS$1.4bilion (RM5.8bil) yang dirampas di seluruh dunia, sebagai balasan bagi Malaysia menggugurkan pertuduhan jenayah terhadap bank pelaburan Amerika itu.Dalam afidavit yang disahkan oleh Najib, 67, bagi menyokong permohonannya, ahli Parlimen Pekan itu berkata pendedahan berhubung penyelesaian dengan Goldman Sachs itu penting dalam pembelaannya, dan hak beliau untuk perbicaraan yang adil.“Dengan persetujuan antara Goldman Sachs dan kerajaan itu, saya khuatir penyelesaian itu boleh mengandungi klausa yang mewajibkan bank serta pekerjanya bekerjasama dengan pihak pendakwaan, dan kerjasama itu akan melibatkan pekerjanya dipanggil sebagai saksi perbicaraan 1MDB.“Dalam keadaan sedemikian saya percaya klausa sedemikain dalam perjanjian penyelesaian Goldman Sachs mewajibkan serta memerlukan saksi itu memberi keterangan yang memihak kepada pihak pendakwaan, dan menyembunyikan bukti yang memihak kepada pembelaan saya,” kata Najib menerusi afidavitnya.Najib turut memohon transkrip atau laporan forensik daripada perbualan telefon Tim Leissner, yang merupakan bekas rakan kongsi Goldman Sachs di Asia, serta data yang disimpan oleh pelayan (server) Goldman Sachs yang melibatkan komunikasi Leissner.Najib, 68, berhadapan dengan empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan pangubahan wang haram melibatkan jumlah yang sama.


Upacara perkahwinan bukan Islam dibenar di kawasan PKP, PKPB, PKPP

Upacara perkahwinan bukan Islam kini dibenarkan di Jabatan Pendaftaran Negara (JPN), rumah ibadat dan persatuan agama bukan Islam bagi kawasan di bawah Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP), berkuat kuasa hari ini.JPN dalam kenyataan hari ini memaklumkan keputusan itu dibuat kerajaan bagi membolehkan upacara perkahwinan bukan Islam yang tertangguh semasa tempoh PKP 2.0 dapat dilaksanakan.“Keputusan ini dicapai dalam Mesyuarat Jawatankuasa Teknikal Menteri Kanan Pertahanan Bilangan 9 yang dipengerusikan Ismail Sabri Yaakob.“Bagaimanapun, upacara perkahwinan di kawasan PKP Diperketatkan (PKPD) adalah masih tidak dibenarkan,” menurut kenyataan itu.JPN memaklumkan pihaknya telah mengemas kini dan menambah baik prosedur operasi standard (SOP) upacara perkahwinan bukan Islam di JPN, rumah ibadat dan persatuan agama bukan Islam.Antara SOP yang ditambah baik ialah berkaitan kapasiti kehadiran semasa upacara pendaftaran perkahwinan iaitu maksimum 10 orang termasuk pendaftar bagi pendaftaran perkahwinan sivil untuk upacara di JPN dalam kawasan PKP, PKPB dan PKPP.Bagi kapasiti kehadiran untuk upacara perkahwinan di rumah ibadat dan persatuan agama bukan Islam oleh Penolong Pendaftaran Perkahwinan (PPP), maksimum 10 orang bagi kawasan PKP, maksimum 20 orang bagi PKPB dan maksimum 30 orang bagi PKPP.“Bagaimanapun, SOP ini adalah tertakluk kepada keluasan ruang upacara perkahwinan di rumah ibadat dan persatuan agama bukan Islam,” menurut kenyataan itu.JPN turut memaklumkan tiada majlis sosial dibenarkan semasa upacara pendaftaran berlangsung manakala majlis sosial di rumah ibadat dan persatuan agama bukan Islam adalah tertakluk kepada arahan Majlis Keselamatan Negara.Maklumat lanjut mengenai pelaksanaan SOP kebenaran upacara perkahwinan bukan Islam di JPN, rumah ibadat dan persatuan agama bukan Islam boleh dilayari menerusi laman sesawang MKN (www.mkn.gov.my) atau JPN (www.jpn.gov.my).


Membina bandar yang selamat dan moden

Semasa saya belajar di Taiwan, saya suka berlari pada waktu malam. Terutamanya kerana saya mempunyai lebih banyak masa lapang pada waktu malam, yang paling penting ialah komuniti itu selamat.Tetapi selepas saya kembali ke Malaysia, tidak lagi mempunyai kebiasaan berlari pada waktu malam.Kementeian Wilayah Persektuan (KWP) merancang memasang lebih 5,000 unit kamera litar tertutup (CCTV) di segenap penjuru Kuala Lumpur.Saya setuju dengan dasar kerajaan, dan saya juga mengemukakan beberapa pendapat dan pandangan mengenai pengukuhan keselamatan bandar.Kerajaan mesti memasang lebih banyak CCTV di kawasan keamanan yang buruk dan kawasan bersiar-siar.CCTV juga mesti mempunyai gambar resolusi tinggi, dan filem-filem yang berkaitan mesti disambungkan terus ke balai polis berhampiran.Sekiranya ada kemalagan, rakyat boleh melapor terus ke balai polis.Tingkatkan rondaan polis di kawasan khas dan sediakan buku daftar masuk di lokasi yang ditentukan khas agar polis dapat menandatangani dan penduduk dapat memeriksa jumlah rondaan polis.Penduduk boleh membuat rondaan sukarela untuk melakuan rondaan di kawasan perumahan secara berkala setiap malam, dan kerajaan dapat memberikan subsidi kecil untuk membantu sukarelawan rondaan yang bekerja keras.Polis juga dapat memperuntukkan kawasan kediaman atau kawasan yang ditentukan oleh pihak pengurusan tetap, sehingga ada komunikasi dan kepercayaan yang baik antara rakyat dengan polis.Kerajaan perlu memastikan lampu jalan menyala. Selain membuat anggaran lebih banyak, ia juga dapat menggunakan lampu yang mesra alam.Lampu jalan bukan sahaja membuat orang merasa selamat dengan berjalan kaki, tetapi juga membolehkan pemandu memperhatikan keadaan di sekitarnya.Kerajaan juga dapat memperkuat APP sistem penggera. Selain laporan cepat, ia juga memiliki tombol cepat untuk mengeluarkan suara yang kuat untuk menarik perhatian orang-orang terdekat.Bagaimana untuk mencapai bandar yang selamat dan moden?Saya berpendapat dengan menjadikan Malaysia sebagai andalan, rakyat merasa aman dalam semua aspek, sama ada kawasan perumahan, pelancongan atau tempat kerja.Terdapat juga standard untuk langkah keselamatan di tempat kemudahan awam, taman, pengangkutan awam atau jalan raya.Langkah-langkah keselamatan ini mesti dikembangkan bersama dengan pemodenan untuk menjadikan masyarakat lebih maju.Bong Jenn Fonng adalah penulis bebas dan mempunyai ijazah sarjana dalam sains politik dari Taiwan SooChow University.*Tulisan ini adalah pandangan peribadi penulis dan tidak  mewakili pendirian MalaysiaNow.


Tiada cadangan laksana PKP menyeluruh setakat ini, kata Ismail

Kerajaan tidak bercadang melaksanakan satu lagi tempoh perintah kawalan pergerakan (PKP) di seluruh negara setakat ini, sebaliknya meneruskan perintah itu secara bersasar, kata Menteri Keselamatan Ismail Sabri Yaakob.Beliau berkata pelaksanaan PKP bersasar juga boleh dilakukan mengikut sistem Hotspots Identification for Dynamic Engangement (HIDE) yang boleh menunjukkan kawasan tertentu dengan penularan kes yang besar (titik panas) Covid-19 untuk dikenakan PKP.“Jika ada kawasan titik panas, kita akan buat PKP tetapi mengikut kepada kampung, mukim atau daerah yang mempunyai kes penularan yang banyak dengan skala paling kecil ialah PKP diperketatkan (PKPD), namun ia masih secara bersasar setakat ini.“Bagaimanapun, macam-macam kemungkinan boleh berlaku kerana mengikut data kementerian kesihatan Malaysia (KKM) jika tiada intervensi daripada kerajaan, kes boleh sampai sehingga lebih 5,000 selepas raya dan boleh meningkat sehingga 10,000 kes pada Julai dan Ogos,” katanya.Ismail Sabri berkata demikian pada sidang media selepas merasmikan pembukaan laluan jambatan “Compact Bailey 100’ Kampung Sungai Putat di sini hari ini, yang dihadiri Panglima Tentera Darat Zamrose Mohd Zain dan Panglima Medan Barat Tentera Darat Leftenan Jeneral Muhammad Hafizuddeain Jantan.Beliau ditanya jika kerajaan berhasrat melaksanakan PKP secara menyeluruh memandangkan peningkatan kes baharu yang tinggi sejak kebelakangan ini dengan 4,498 kes baru semalam, selain kebimbangan masyarakat jika PKP menyeluruh dikenakan pada saat-saat akhir sebelum Aidilfitri minggu depan.Mengulas lebih lanjut, Ismail Sabri berkata Mesyuarat Jawatankuasa Teknikal Majlis Keselamatan Negara (MKN) pagi ini, juga membincangkan kemungkinan PKP pada hari raya, dengan keputusannya dijangka diumumkan pada petang ini atau selewat-lewatnya esok bagi memberi rakyat membuat persediaan sebaiknya.Ismail Sabri juga mengesahkan MKN Pahang telah membuat permohonan supaya daerah Kuantan diletakkan di bawah PKP mengambil kira peningkatan kes positif di beberapa lokaliti di daerah itu sejak akhir-akhir ini, namun ia juga belum diputuskan.Sementara itu, mengulas mengenai pembinaan jambatan berkenaan, Ismail Sabri berkata pembinaannya dibuat selepas jambatan asal rosak akibat banjir teruk di Pahang awal tahun ini, menyebabkan ia ditutup sepenuhnya pada 24 Mac lalu.Keadaan itu menyukarkan hampir 1,000 penduduk Kampung Sungai Putat dan kawasan sekitar ke bandar dan ke sekolah yang terletak di Felda Padang Piol di sini, menyebabkan mereka mengambil inisiatif membaiki sendiri jambatan dengan menggunakan batang pokok kelapa.“Bagaimanapun, jambatan itu dilihat tidak selamat menyebabkan Tentera Darat Malaysia (TDM) menggerakkan dua Skuadron Rejimen Askar Jurutera Diraja (RAJD) untuk melaksanakan pemasangan jambatan Compact Bailey 100 sepanjang 24 meter dengan lebar lima meter yang berjaya disiapkan dalam tempoh 17 jam pada 28 April lalu,” katanyaKerja pemasangan jambatan yang boleh bertahan sehingga 20 tahun itu melibatkan dua pegawai dan 58 anggota RAJD dengan kerjasama Jabatan Kerja Raya (JKR) dan Tenaga Nasional Berhad (TNB) yang dikoordinasikan Agensi Pengurusan Bencana Negara (Nadma).Jambatan itu merupakan jambatan bailey ketiga dibina TDM di Pahang yang rosak akibat banjir, iaitu selepas di Kampung Lechar,Raub dan Kampung Belimbing, Maran selain sebuah di Kampung Belum Baru, Lenggong, Perak.Sementara itu, penduduk kampung Sarina Mohamed, 40, berkata kerosakan jambatan itu menyebabkan mereka terpaksa menggunakan laluan utama untuk ke bandar dan Felda berhampiran yang mengambil masa selama hampir sejam, berbanding hanya 10 ke 15 minit jika melalui jambatan tersebut.“Sekolah terdekat berada di Padang Piol menyebabkan kami terpaksa keluar lebih awal iaitu jam 6.30 pagi untuk menghantar anak kerana jalan itu juga kecil dan berliku selain terpaksa berhenti memberi laluan jika ada lori sawit melaluinya,” katanya.Suri rumah, Che Norizan Che Dollah, 51, berkata jambatan yang merentangi Sungai Beletir itu pernah rosak akibat banjir pada 2014 namun keadaan lebih teruk pada tahun ini, dan beliau juga ‘sempat’ menggunakan jambatan batang kelapa itu selama seminggu sebelum JKR daerah menutup lalu lintas di situ atas faktor keselamatan.Selain jauh, Che Norizan yang merupakan anak jati Kampung Sungai Putat berkata laluan utama untuk ke bandar juga agak sunyi kerana melalui kawasan ladang sawit menyebabkan dirinya risau untuk menunggang motosikal di situ.


Mahathir umum 8 calon Pejuang ketika rundingan elak pertembungan dengan PN diteruskan

Dr Mahathir Mohamad berkata Pejuang kini terlibat dalam rundingan bersama Perikatan Nasional (PN) untuk mengelakkan pertembungan pelbagai penjuru pada pilihan raya akan datang.
Bekas perdana menteri itu turut mengumumkan lapan calon termasuk beliau yang akan bertanding di bawah bendera Pejuang.
Beliau menambah keputusan berhubung 100 nama calon lagi akan bergantung dengan hasil rundingan bersama PN.
Selain Mahathir yang akan mempertahankan kerusi Langkawi, calon lain termasuk anaknya, Mukhriz Mahathir (Jerlun) dan Amiruddin Hamzah (Kubang Pasu).
Calon lain yang turut diumumkan Pejuang hari ini ialah Che Asmah Ibrahim (Sepang), Mior Nor Haidir Suhaimi (Tapah), Harumaini Omar (Hulu Selangor), Mohd Shaid Rosli (Kuala Selangor) dan Khairuddin Abu Hassan (Titiwangsa).
Menurut Mahathir, nama-nama calon tersebut sudah pun ditetapkan oleh gabungan itu dan diharapkan tidak berlaku pertindihan dengan calon-calon dari Perikatan Nasional (PN).
"Bila kita nak adakan kerjasama dengan PN, kita harapkan semua lapan calon ini diterima," katanya pada satu sidang media di Putrajaya.
Bekas perdana menteri itu juga berkata masih terdapat beberapa isu kecil yang masih belum diputuskan.
Katanya, walaupun kedua-dua pihak mungkin bersetuju untuk membentuk sebarang kerjasama, calon-calon yang akan bertanding harus dipastikan sesuai dan tidak bertindih di kawasan masing-masing.
"Kita berpendapat bahawa kerjasama ini menghasilkan calon yang agak ramai. Dan kita tidak ada masalah nak ada calon untuk 120 (kerusi) yang dijanjikan.
"Mungkin juga lebih dari 120 kerusi," katanya sambil menambah keputusan rundingan bersama PN itu akan diumumkan 2 November depan.
Pada Ogos lalu, Gerakan Tanah Air (GTA) berkata pihaknya berhasrat untuk bertanding di 120 dari 222 kerusi Parlimen pada Pilihan Raya Umum ke-15 dengan menyasarkan kerusi-kerusi majoriti Melayu khususnya kawasan tradisi Umno.
Pada 19 Oktober, pengerusi GTA yang terdiri dari Pejuang, Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) and Parti Perikatan India Muslim Nasional (Iman), mengatakan pihaknya tidak akan bekerjasama sama ada dengan Umno atau Pakatan Harapan (PH) dalam menghadapi Pilihan Raya Umum ke-15 (PRU15).
Katanya, walaupun musuh utama GTA adalah Umno, namun bekerjasama dengan PH akan menyebabkannya kehilangan undi Melayu.
Berhubung kerjasama dengan PN, beliau berkata GTA mahu melihat soal dasar parti gabungan itu sama ada ia sejajar dengan matlamat perjuangannya.
"Kita nak tengok jika mereka sependapat dengan kita atau tidak. Adakah pemimpinnya terlibat dengan jenayah dan sama dasar dan prinsip.
"Mungkin ada kerjasama."


Perbezaan vaksin negara kaya-miskin semakin teruk, kata WHO

Perbezaan vaksin Covid-19 antara negara kaya dan miskin semakin buruk dari hari ke hari, Pertubuhan Kesihatan Sedunia (WHO) mengingatkan semalam, menegaskan kegagalan untuk mengagihkan dos secara adil boleh mengakibatkan kerugian trilion dolar terhadap ekonomi global.WHO menyatakan ia memerlukan AS$26 bilion (RM105.18 bilion) tahun ini untuk programnya yang bertujuan mempercepat pembangunan, pemerolehan dan penghantaran vaksin, rawatan dan ujian yang adil untuk mengatasi pandemik Covid-19.“Negara-negara kaya mengeluarkan vaksin, manakala negara-negara kurang maju di dunia melihat dan menunggu,” keluh Ketua Pengarah WHO Tedros Adhanom Ghebreyesus.“Setiap hari yang berlalu, jurang semakin besar antara negara kaya di dunia dan yang kurang berada,” katanya pada sidang media.“Nasionalisme vaksin mungkin memenuhi tujuan politik jangka pendek. Namun, menjadi kepentingan ekonomi jangka panjang dan sederhana setiap negara untuk menyokong ekuiti vaksin”.Tedros memetik kajian yang dikendalikan oleh Yayasan Penyelidikan Dewan Perniagaan Antarabangsa, yang mewakili lebih 45 juta syarikat di lebih dari 100 negara.“Nasionalisme vaksin boleh menelan belanja ekonomi global hingga AS$ 9.2 trilion (RM37.21 trilion), dan hampir separuh daripadanya – AS$4.5 trilion (RM18.2 trilion) – akan ditanggung oleh negara-negara terkaya,” katanya.Laporan itu menyatakan kesan ke atas kewangan akibat pandemik di negara-negara kaya tidak dapat diperbaiki kecuali impak krisis di negara-negara membangun juga ditangani, ekoran hubungan antara ekonomi di seluruh dunia.Tedros menyatakan, melabur dalam apa yang disebut sebagai program pemecut ACT, untuk mengekang pandemik secara bersama dan adil, adalah bukan bersifat amal, tetapi hanya “perkara biasa ekonomi”.Tedros berkata, tepat setahun lalu, kurang dari 1,500 kes Covid-19 dilaporkan kepada WHO, termasuk hanya 23 di luar China, di mana kumpulan jangkitan pertama ditemui.Sejak itu, lebih 2.1 juta kematian dicatatkan.“Minggu ini, kami menjangkakan akan mencapai 100 juta kes yang dilaporkan,” kata Tedros.“Angka-angka boleh membuat kita berasa gerun terhadap apa yang mereka wakili: setiap kematian adalah mewakili orang tua seseorang, pasangan seseorang, anak seseorang, teman seseorang.“Vaksin memberi kita harapan, itulah sebabnya setiap kehidupan yang kita lalui sekarang lebih tragis. Kita harus berhati-hati, menaruh harapan dan mengambil tindakan.”Beliau menggesa orang ramai supaya terus mematuhi peraturan penjarakan fizikal, mencuci tangan, menghindari kelompok orang ramai dan memakai pelitup muka sambil menunggu giliran untuk mendapatkan imunisasi.Pengarah darurat WHO, Michael Ryan menyatakan hanya satu penyakit, iaitu cacar, yang pernah dibasmi, maka ketersediaan vaksin untuk Covid-19 tidak bermakna penyakit ini dapat dihapuskan dari muka Bumi.“Tahap kejayaan adalah mengurangkan keupayaan virus ini untuk membunuh, menempatkan orang di hospital dan menghancurkan kehidupan ekonomi dan sosial kita,” katanya.Sementara itu, ketua hab program pemecut ACT WHO, Bruce Aylward menyatakan tujuan vaksinasi hanyalah untuk menghilangkan bahang pandemik menjelang akhir 2021.“Tetapi ia akan memerlukan untuk membuat beberapa pilihan yang sukar mengenai bagaimana kita menggunakan dan memperuntukkan secara adil apa yang sekarang, adalah produk yang sukar didapati – dan memerlukan tempoh beberapa bulan yang akan datang”.


Tempurung pecah, bertemu ‘Lai Chee Kang’

Pagi itu aku bangun awal. Lee Keong masih dalam selimut hijau.Kami bermalam di kem askar di Kuala Kubu Bharu.Setelah mandi aku kejutkan Lee Keong. Kami ingin meneruskan perjalanan menuju ke Pulau Pinang.Kem ini bukan macam kem Gurkha di Kuala Klawang yang beratapkan kanvas.Kem askar di Kuala Kubu Bharu ini ada bangunan tetap.Dinding setengah simen dan setengah papan. Atap zink.“Terima kasih.” Aku menghulur tangan kepada abang pegawai.“Nak bergerak? Dari sini susah nak dapat kereta. Sabar dulu nanti ada kereta kami keluar.” Abang pegawai menjabat tangan kami.Kami tak lama menunggu.Sebuah jip askar datang. Kami duduk di belakang.Abang pegawai masuk. Kereta bergerak. Kemudian kami diberhentikan di simpang jalan besar Kuala Kubu Bharu.“Terima kasih tuan.” Aku sudah pandai menggunakan “tuan”, ini bahasa tentera.Istilah ini aku pungut ketika abang pegawai memberi arahan malam tadi di dewan makan.Kami berjabat tangan kali kedua.“Jalan baik baik.” Abang pegawai memberi nasihat. Sosok baik yang aku tidak tahu nama dan pangkatnya.Di tepi jalan kami mencuba nasib. Lama juga kami menebeng di tepi jalan.Akhirnya sebuah kereta berhenti. Kali ini abang Cina membawa kami ke Tanjung Malim.Inilah kali pertama aku sampai ke Tanjung Malim.Aku sudah mendengar nama Tanjung Malim semenjak aku kecil lagi.Di pekan ini berdirinya Sultan Idris Training Collge (SITC) atau Maktab Perguruan Sultan Idris yang amat tersohor.Aminuddin Manaf, abang kepada Rais Manaf belajar di SITC.Tanjung Malim tempat kelahiran guru-guru diseluruh pelusuk Tanah Melayu.Guru dari Tanjung Malim inilah yang mengajar Zaleha Sidek untuk menjadi cikgu.SITC juga sarang, pusat dan mata air gerakan nasionalis Melayu yang melawan Inggeris.Kami menapak dan melintas di hadapan padang SITC.Dari jalan aku nampak bangunan batu berwarna putih. Semuanya tersusun indah.Pokok dan taman bunga yang mengelilingi bangunan ini meyakinkan aku bahawa disinilah gedung ilmu.Lama juga kami menunggu. Sebuah kereta berhenti agak jauh dari kami. Kami berlari ke depan. Seorang pakcik bersuara.“Nak ke mana?”“Ipoh.” Lee Keong menjawab.“Sampai Behrang boleh la.”Kami tidak menolak. Asalkan kami bergerak ke hadapan kami akan menumpang sesiapa sahaja.Dalam kereta pakcik ini mula bertanya kami dari mana.Susah juga nak memberi kefahaman tuntas bahawa kami dari daerah Jelebu.Pada tahun 1968, tidak semua warga Malaysia tahu di mana letaknya Jelebu.“Jelebu nama daerah… pekan nama Kuala Klawang… ini tempat paling kering di Malaysia… lawan pekan Taiping… tempat paling basah.” Aku memberi kuliah Ilmu Alam.“Kau tahu Behrang ni kampung Boestamam…Ahmad Boestamam dari Parti Rakyat… pernah dengar nama tu?”“Ooo…di sini ..kampung Boestamam … saya pernah dengar namanya.” Aku menjawab sambil memandang pada Lee Keong yang menggelengkan kepala tanda tak tahu.Aku mendengar nama Boestamam ini dari Pak Ngah Aminuddin. Aku juga pernah membaca berita tentang Ahmad Boestamam dari Utusan Melayu. Semuanya berita berkaitan politik.Pakcik yang baik hati ini memberhentikan kereta di pinggir pekan Behrang.“Mari sini masuk kedai itu… pakcik nak belanja makan tengah hari.”Pelawaan yang tidak akan kami tolak. Aku memandang Lee Keong yang tersenyum gembira.Aku ingat lagi kami masuk ke dalam kedai papan atap zink.Kedai makan Melayu menjual nasi campur.Ketika kami makan aku ternampak di luar empat orang budak lelaki yang sebaya.Baju dan seluar yang dipakai menunjukkan kemiskinan mereka.Tidak pernah aku melihat budak Melayu begini comot. Mereka berdiri di bawah pokok ceri di sebelah kedai makan.Wajah empat budak Melayu yang kaya dengan kemiskinan itu terus terpahat dalam ingatan aku.Untuk aku inilah ingatan aku terhadap Behrang kampung kelahiran Ahmad Boestamam.Kami berterima kasih dengan pakcik baik hati yang membelanja kami makan tengah hari.Kami di tepi jalan sekali lagi. Aku cuba mencari jalan lurus yang ada pokok agar kami tidak kepanasan. Tengah hari berlalu. Lama kami berdiri hingga matahari mula condong.Sebuah kereta berwarna merah tua berhenti jauh dari kami. Aku rasa si pemandu bila nampak “hitch hiker” pasti berfikir nak ambil atau tak nak ambil. Berhenti atau terus berjalan.Dalam beberapa saat apabila keputusan di buat untuk berhenti hitch hiker jauh tertinggal di belakang.Kami berkejar ke hadapan. Pemandu seorang wanita India.“Kampar… ok with you?” Pemandu bersuara.“Yes.. yes.” Kami membuka pintu. Aku duduk di hadapan dan Lee Keong di belakang.Mata aku mengamati. Aku lihat wanita ini berpakaian cara barat.Dalam kepala aku mungkin dia seorang guru, doktor atau pekerja pejabat. Aku yakin sosok berpelajaran tinggi. Aku nampak tulisan Fiat pada stereng kereta.“Where are both of you headed?”“Penang.” Aku menjawab.“Half way there. My home town Kampar. I’ll drop you in Kampar. Where are you from?” Wanita India ini bertanya.Seperti biasa aku akan ulangi kisah kami yang sedang menunggu keputusan peperiksaan. Nak melawat Pulau Pinang. Kalau sempat hendak ke Kangar, Perlis.Ingin juga aku nak tahu apa kerja si wanita India ini. Tetapi Bahasa Inggeris aku belum ada keupayaan untuk bertanyakan apa profesion wanita India ini.Agak lewat petang juga kami sampai ke Kampar. Kami diberhentikan dalam pekan. Kalau mengikut kata wanita India ini, kami sudah setengah perjalanan ke Pulau Pinang.Hari agak petang. Lalu kami buat keputusan untuk bermalam di Kampar. Tapi di mana?“Kita tanya polis…mana boleh pasang khemah?” Aku mencadangkan kepada Lee Keong.Kami menapak ke rumah pasung untuk bertanya tempat boleh memasang khemah.“Kamu pergi ke depan sikit ada sekolah. Tanya cikgu di sekolah itu.” Abang mata-mata memberi arahan.Kami menuju arah sekolah. Matahari dah turun. Hari dah mula petang. Kami masuk ke dalam kawasan sekolah. Kami tercari-cari. Tak ada sesiapa dalam kawasan sekolah. Senja makin gelap.Dalam tercari-cari dari bilik darjah ke bilik darjah kami terserempak dengan abang Melayu dengan gadis Cina sedang berdua-duaan. Abang Melayu ini terkejut bila kami bersuara.“Maaaf bang… polis kata boleh tumpang tidur kawasan sekolah.” Aku minta maaf mengganggu sepasang kekasih.“Pergi kat kantin. Ada orang di sana.” Suara abang itu agak tinggi. Aku dapat merasakan yang dia mahu kami cepat beredar.Di kantin sekolah kami berjumpa anak muda Melayu berkulit hitam. Dia menunjukkan bilik stor di belakang kantin di mana kami boleh bermalam. Dia juga menunjukan bilik mandi dan tandas.Aku merasa lega kerana tempat tidur ditemui. Kami mandi dan bertukar pakaian. Ingin masuk ke pekan Kampar untuk makan malam.Di pintu besar sekolah kami ternampak sekali lagi abang Melayu dengan amoi tu. Kali ini amoi membonceng dan abang memandu motosikal. Kami melambai tanpa balasan. Mungkin mereka tidak nampak kami.Dalam pekan Kampar mata aku terbuka. Aku melihat Kampar di waktu malam.Aku merasakan betapa “kocik” pekan Kuala Klawang.Medan selera Kampar juga meriah. Belum sempat kami duduk para penjaja bertanya apa yang kami nak makan.Aku kehilangan idea. Sebenarnya aku tak tahu sangat konsep medan selera ini. Di Kuala Klawang kami tiada medan selera.Di pekan Kuala Klawang hanya ada empat buah kedai sederet di sebelah Perhentian Bas Lim. Yang terkenal ialah Kedai Cendol Buang, menjual cendol dan kuih Melayu.Jam 7.00 malam pekan Kuala Klawang sudah sepi. Warga Jelebu makan di rumah. Hiburan malam hanya Panggung Ruby. Panggung tutup jam 10.00 malam.Bila berhadapan dengan medan selera di Kampar aku duduk terpinga-pinga. Tidak tahu apa hendak di makan.Lee Keong berbahasa Cina dengan pelayan muda. Lee Keong menerangkan berapa pilihan makanan.“Mee goreng ada.”Lee Keong bertanya kemudian menerangkan jawapan kepada aku.Aduh rupa-rupanya ada pelbagai jenis mee goreng.Yang aku tahu hanya mee goreng dan mee hoon goreng. Lebih daripada itu aku tak tahu.Lee Keong berbahasa Cina kemudian memesan mee goreng. Aku pun mengikut sama.“Ini ada babi.” Lee Keong menerangkan.“Minta aku yang tak ada babi.” Aku meminta Lee Keong bercakap dengan pelayan muda.“Minum apa Sham?” Lee Keong bertanya.“Kau minum apa?” Aku pula bertanya.Lee Keong bercakap dalam bahasa Cina sekali lagi.“Aku minta Lai Chee Kang.”“Aku pun sama… yang ni ada babi ke?” Aku melawak.Makanan sampai. Mee kuah kicap hitam. Mee nya agak besar sedikit dari mee yang biasa aku makan. Enak. Pasti enak kerana kami lapar.Minuman tiba. Ini sekali lagi memeranjatkan deria rasa aku. Bukan tak sedap.Sedap yang memeranjatkan. Pada tahun 1968, di Kampar adalah kali pertama Hishamuddin Rais merasa Lai Chee Kang. Air batu dalam mangkuk. Di dalamnya ada pelbagai jenis bahan yang belum pernah aku rasa.Malam itu aku terfikir bahawa aku ingin menuliskan pengalaman aku memakan Lai Chee Kang. Aku hendak beritahu kawan-kawan aku di Jelebu yang belum pernah merasa Lai Chee Kang.Di Kuala Klawang tidak ada Lai Chee Kang.“Oh inilah dia Lai Chee Kang… lagu scout yang kita nyanyikan semasa camping.”Aku teringat lagi chorus lagu pengakap itu:Lai Chee Kang semangkuk dua kupang,Lai Chee Kang,Yip pi ya ya,Yip pi yip pi ya ya,Lai Chee Kang semangkuk dua kupang.“Dari sini asal lagu tu…. baru aku tau.” Aku ketawa.Aku merasa bangga seperti aku ini Christopher Colombus (1451-1506) yang menemui Amerika.Sambil menikmati mee kami berlabun apa yang berlaku siang tadi.“Aku ingat perempuan India tadi tu doktor… kereta Fiat merah dia mahal.” Aku mula bercerita.“Ahmad Boestamam tu sapa.?” Lee Keong bertanya.“Dia lawan Orang Putih… pernah masuk jel.” Aku menerangkan apa yang aku tahu tentang Boestamam.“Tadi tu cikgu ke? Sapa abang tu? Aku rasa kita kacau dia… dia tengah beromen.” Aku ketawa.“Gardener.” Lee Keong mengeluarkan pendapat.“Mungkin kerani sekolah… bukan tukang kebun… dia ada motorsikal laaaa.” Aku berhujah.Selesai makan kami ingin membayar. Anak muda pelayan datang. Dia berbahasa Cina dengan Lee Keong.“Ini Lai Chee Kang berapa semangkuk?” Aku bertanya“Dua kupang…mee lima kupang.” Pelayan menjawab.Aku terbarai ketawa. Baru aku sedar bahawa lagu Lai Chee Kang semangkuk dua kupang maknanya semangkuk dua puluh sen. Kupang ini istilah sen untuk orang Perak.Satu lagi penemuan baru aku di Kampar.Kali ini aku merasa diri aku seperti Galileo Galilei (1564-1642) yang menemui dunia kita ini mengelilingi matahari.Malam itu kami tidur di bilik stor kantin sekolah di Kampar.Beg sandang aku jadikan bantal.Terlentang memandang siling aku tersenyum bila teringatkan lagu pengakap Lai Chee Kang semangkuk dua kupang.Selama ini aku hanya menyanyi. Kini aku bertemu apa yang aku nyanyikan.Esok kami wajib ke Batu Gajah. Kakak aku Khamsiah Rais tinggal di Batu Gajah dengan suaminya seorang anggota Askar Melayu Diraja.


Kerja pembersihan banjir capai 98.17%, kata Nadma

Kerja-kerja pembersihan sisa pascabanjir di enam negeri telah mencapai keseluruhan 98.17% siap di bawah fasa pertama dan 100 peratus untuk fasa kedua melibatkan hanya dua negeri (Negeri Sembilan dan Melaka) setakat semalam.Agensi Pengurusan Bencana Kebangsaan (Nadma) dalam kenyataan semalam memaklumkan sebanyak 438 tan sisa banjir telah dibersihkan pada kedua-dua fasa pembersihan dengan menggunakan 112 jentera dan 354 pekerja.“Fasa pertama kerja pembersihan pascabanjir di Johor telah mencapai 90% dengan kawasan tumpuan pembersihan di daerah Segamat dan Muar, manakala di Pahang, kerja pembersihan kekal pada 99% kerana berdasarkan rondaan hari ini masih terdapat sisa baharu dikeluarkan dari kawasan perumahan.Sementara itu, menurut laporan Jabatan Mineral dan Geosains Malaysia (JMG), terdapat pertambahan empat kejadian tanah runtuh telah direkodkan iaitu masing-masing dua di Sabah dan Sarawak menjadikan jumlah keseluruhan kejadian tanah runtuh sepanjang monsun timur laut (MTL) 2021/2022 adalah sebanyak 280.Kenyataan itu turut memaklumkan sebanyak 61.7% ketua isi rumah (KIR) terkesan dalam gelombang pertama dan 52.3% terkesan dalam gelombang kedua, telah menerima bayaran Bantuan Wang Ihsan (BWI) membabitkan peruntukan sebanyak RM64,833,000.


Bersatu akan bincang keputusan Umno tolak kerjasama PRU15

Bersatu akan membincangkan keputusan Umno yang tidak akan bekerjasama dengannya dalam pilihan raya umum akan datang di samping turut mengesahkan surat yang diutus Presiden umno Ahmad Zahid Hamidi kepada Perdana Menteri Muhyiddin Yassin.Dalam sebuah kenyataan, Setiausaha Agung Bersatu Hamzah Zainuddin berkata parti itu akan mempertimbangkan keputusan Ahli Majlis Tertinggi Umno yang menolak untuk bekerjasama dengan Bersatu bagi menghadapi Pilihan Raya Umum ke-15 (PRU15) dan akan hanya kekal menyokong Perikatan Nasional sehingga Parlimen dibubarkan.“Biro Politik mengambil ketetapan bahawa pendirian Bersatu akan diputuskan dalam mesyuarat Ahli Majlis Tertinggi Bersatu pada petang ini.“Pendirian tersebut akan dibincangkan juga dalam Mesyuarat Majlis TertinggiPerikatan Nasional akan datang bersama parti-parti komponen Perikatan Nasional yang lain iaitu PAS, Star, SAPP dan Gerakan.”Petang semalam, Biro Politik Bersatu telah mengadakan mesyuarat bagi membincangkan surat presiden Umno bertarikh 26 Februari 2021 kepada Presiden Bersatu berhubung keputusan Mesyuarat Majlis Tertinggi Umno pada 19 Februari lalu.Terdahulu, bekas setiausaha agung Barisan Nasional Annuar Musa menggesa presiden Umno untuk menjelaskan kepada ahli parti berhubung keputusan terbaru Umno tersebut.“Ahli juga perlu tahu, apakah benar dua perkara tersebut sememangnya diputuskan oleh mesyuarat MKT.“Jika benar tentu ahli mahu tahu,rasional keputusan itu dibuat sekarang,sedangkan pilihanraya tak tahu bila,” kata Annuar.Annuar yang juga menteri Wilayah Persekutan lantikan pentadbiran Perikatan Nasional berkata, banyak persoalan timbul mengenai pendirian Umno itu selain turut mempersoalkan keputusan yang dilihat melangkaui fungsi Perhimpunan Agung Umno yang menetapkan dasar utama parti.


Ahli Parlimen Pendang diarah keluar Dewan Rakyat selepas dakwa menteri ‘berbohong’ isu tanah rizab Melayu

Ahli Parlimen Pendang Awang Hashim dari Perikatan Nasional (PN) diarah keluar Dewan Rakyat hari ini selepas mendakwa Menteri Sumber Asli, Alam Sekitar dan Perubahan Iklim Nik Nazmi Nik Ahmad "berbohong" kepada ahli dewan berhubung tanah rizab Melayu menurun di Kedah.
Timbalan Speaker Alice Lau mengeluarkan arahan supaya Awang keluar sekurang-kurangnya bagi tempoh satu jam.
Ketika berbahas sesi bacaan kali kedua rang undang-undang, Awang membaca butiran dokumen oleh Pejabat Tanah dan Galian (PTG) Kedah yang menafikan Kedah mengalami penurunan tanah rizab Melayu.
Beliau menegaskan fakta yang dikemukakan oleh menteri itu salah, tidak tepat dan sekali gus berbohong kepada semua ahli-ahli Parlimen.
Kenyataan itu kemudiannya mencetuskan kekecohan apabila Ahli Parlimen Bagan Lim Guan Eng meminta beliau menarik balik perkataan "bohong" tersebut terhadap Nik Nazmi.
"Saya tak nak tarik balik sebab dia bohong," katanya.
Beliau turut mendakwa menteri itu mempunyai niat jahat terhadap kepimpinan negeri Kedah sehingga sanggup mengeluarkan kenyataan yang salah dan berbeza dengan fakta sebenar dikeluarkan oleh pejabat tanah.
Semalam, Menteri Besar Kedah Muhammad Sanusi Md Nor menafikan dakwaan negeri itu merupakan negeri yang paling banyak hilang tanah rizab Melayu.
Beliau dilaporkan berkata, naratif itu sengaja dimainkan untuk membina persepsi bahawa Kedah akan mengalami kerugian sekiranya mengekalkan kerajaan Perikatan Nasional (PN) pada Pilihan Raya Negeri (PRN) akan datang.
Minggu lalu, Nik Nazmi memberitahu sebanyak tiga negeri melibatkan Kedah, Perak dan Wilayah Persekutuan Kuala Lumpur mencatatkan penurunan jumlah tanah rizab Melayu antara tahun 2021 dan 2022.
"Jumlah tanah rizab Melayu di Kedah menurun daripada 721,888.93 hektar kepada 716, 537.28 hektar.
"Manakala Perak 953,42.67 hektar kepada 953,40.87 hektar dan Kuala Lumpur daripada 1,003.56 hektar kepada 999.48 hektar,” katanya.
Bagaimanapun, menurut Nik Nazmi, secara keseluruhannya jumlah tanah rizab Melayu tidak berkurangan dan kerugian yang dicatat juga bukan dalam jumlah yang besar.


Rayuan LHDN berhubung cukai pendapatan anak perempuan Najib didengar 5 Oktober

Mahkamah Rayuan menetapkan 5 Oktober untuk mendengar rayuan Lembaga Hasil Dalam Negeri (LHDN) terhadap keputusan Mahkamah Tinggi yang menolak permohonannya bagi penghakiman terus terhadap anak perempuan bekas perdana menteri Najib Razak, Nooryana Najwa mengenai dakwaan cukai pendapatan yang tidak dibayar.
Peguam Wee Yeong Kang yang mewakili Nooryana, apabila dihubungi mengesahkan tarikh pendengaran itu berikutan pengurusan kes yang diadakan di hadapan timbalan pendaftar Mahkamah Rayuan Norshakinah Ahmad Kamarudin pada 6 Julai.
Pada 26 Ogos 2020, hakim Mahkamah Tinggi Shah Alam Faizah Jamaludin menolak permohonan LHDN untuk penghakiman terus dalam samannya, yang menuntut pembayaran cukai pendapatan berjumlah RM10.3 juta daripada Nooryana.
Pada 24 Julai 2019, kerajaan Malaysia selaku plaintif memfailkan writ saman dan penyataan tuntutan menerusi LHDN, menamakan Nooryana, selaku defendan.
Penyataan tuntutan LHDN menyebut bahawa Nooryana gagal mengemukakan Borang Nyata Orang Perseorangan mengikut Seksyen 77 Akta Cukai Pendapatan 1967 bagi Tahun Taksiran 2011 sehingga 2017.
LHDN mendakwa sehingga kini, defendan masih gagal membayar amaun cukai pendapatan yang masih terhutang termasuk dengan kenaikan yang kesemuanya berjumlah RM10,335,292.36.
Sementara itu, Mahkamah Persekutuan menetapkan 15 Julai ini untuk satu lagi pengurusan kes Najib dan anak lelakinya, Nazifuddin terhadap rayuan penghakiman terus yang dibuat terhadap mereka berhubung pembayaran cukai pendapatan masing-masing berjumlah RM1.69 bilion dan RM37.6 juta kepada LHDN.
Kedua-duanya diberi kebenaran untuk meneruskan rayuan mereka di Mahkamah Persekutuan pada Mei tahun ini atas sembilan persoalan undang-undang untuk diputuskan oleh Mahkamah Persekutuan.
Wee yang juga mewakili Najib dan Nazifuddin mengesahkan tarikh itu selepas pengurusan kes di hadapan timbalan pendaftar Mahkamah Persekutuan Norhafizah Zainal Abidin hari ini.
Dua Mahkamah Tinggi telah membenarkan permohonan LHDN untuk mendapatkan penghakiman terus bagi memperoleh semula tunggakan cukai sebanyak RM1.69 bilion daripada Najib dan RM37.6 juta dari Mohd Nazifuddin, bagi tempoh antara 2011 dan 2017.
Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.
Najib dan Nazifuddin gagal dalam rayuan mereka di Mahkamah Rayuan pada September tahun lepas untuk mengenepikan penghakiman terus itu.


Mengapa nikotin tergolong dalam Akta Racun

Persatuan Pengguna Pulau Pinang (CAP) menggesa semua ahli Parlimen supaya menyokong Lembaga Racun dalam mengekalkan nikotin sebagai bahan kawalan di dalam Akta Racun.
Kami menggesa kerajaan supaya meluluskan rang undang-undang Generasi Penamat (GEG) yang bertujuan untuk melarang penggunaan tembakau dan vape bagi sesiapa yang dilahirkan selepas 2007 tanpa sebarang perubahan pada kandungan asal. Seruan untuk GEG adalah berdasarkan peristiwa semasa dan bukti saintifik.
Membenarkan Sistem Penyampaian Nikotin Elektronik (ENDs) dan roduk tembakau yang dipanaskan akan menjejaskan objektif Konvensyen Rangka Kerja Kawalan Tembakau (FCTC) Pertubuhan Kesihatan Sedunia (WHO) untuk mengharamkan merokok dan penggunaan tembakau.
Pada masa ini nikotin dikategorikan sebagai racun Kumpulan C yang memerlukan ahli farmasi berlesen atau pengamal perubatan, pergigian atau veterinar berdaftar untuk menjual sebarang bentuk penyediaan yang mengandungi nikotin di bawah Akta Racun (PA) 1952.
Langkah untuk membendung ketagihan nikotin pada masa depan dalam kalangan generasi akan datang adalah dengan mencontohi Australia.
Mulai 1 Oktober 2021, semua produk vape nikotin, seperti e-rokok nikotin, pod nikotin dan cecair nikotin, dikelaskan di bawah ubatan Jadual 4 (preskripsi sahaja).
Oleh itu, seseorang itu tidak boleh membeli mana-mana produk tanpa preskripsi doktor.
Keracunan nikotin secara tidak sengaja dalam kalangan kanak-kanak semakin meningkat di Malaysia.
Pusat Racun Negara (NPC), Universiti Sains Malaysia (USM) melaporkan 66 panggilan keracunan berkaitan vape antara Januari 2015 dan Ogos 2022.
Kebanyakan kes melibatkan kanak-kanak berumur antara satu hingga empat tahun, paling muda 4 bulan.
Dengan beribu-ribu jenis e-cecair membanjiri pasaran yang dijual oleh 3,300 peruncit, adalah mustahil untuk memantau kepekatan nikotin bagi setiap botol atau jenama.
Menurut Dewan Perniagaan Vape Malaysia (MVCC) terdapat lebih 97% e-cecair dengan nikotin di dalam pasaran tempatan.
Kajian di Eropah menunjukkan banyak sampel yang diperoleh daripada pasaran menunjukkan kebanyakannya melebihi 10% jumlah nikotin yang ditetapkan.
Adakah Kementerian Kesihatan (KKM) mengikut rentak teknik jualan pengedar bahan beracun yang boleh menagihkan?
Mohideen Abdul Kader adalah presiden Persatuan Pengguna Pulau Pinang.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Syarikat diketuai orang kuat Anwar disiasat SC

Suruhanjaya Sekuriti (SC) mengesahkan sebuah syarikat yang baru-baru ini melantik orang kuat kepada Perdana Menteri dan Menteri Kewangan Anwar Ibrahim terlibat dalam siasatan agensi itu kerana melanggar peraturan pasaran modal.
Pengawal selia pasaran modal itu bagaimanapun enggan mengulas lanjut mengenai kes tersebut kerana perkara ini berada dalam mahkamah.
Farhash Wafa Salvador yang juga bekas pengerusi PKR Perak, dilantik sebagai pengerusi kumpulan Apex Equity Holdings Bhd, sebuah syarikat yang terlibat dalam pegangan pelaburan, pembrokeran saham, pembangunan hartanah dan pinjaman wang, tidak lama selepas SC melancarkan siasatan terhadap syarikat itu.
Individu berusia 40 tahun itu, yang pernah berkhidmat sebagai setiausaha politik Anwar dan terkenal sebagai penyokong setia kepada perdana menteri itu, turut dinamakan pengerusi syarikat rangkaian runcit 7-Eleven.
Langkah itu mencetuskan perdebatan mengenai hubungan antara dunia korporat dan ahli politik yang mempunyai peranan di peringkat tertinggi.
Apex Holdings menjadi tumpuan siasatan SC, pengawal selia pasaran Malaysia di bawah kementerian kewangan, kerana didakwa melanggar Akta Pasaran Modal dan Akta Perkhidmatan serta Akta Syarikat.
Sementara itu, pemegang saham kedua terbesar dalam Apex Equity, ACE Group dilaporkan turut diheret ke mahkamah oleh SC untuk menghalangnya daripada mengawal firma broker saham itu.
SC mendakwa Apex Securities melanggar undang-undang sekuriti, sambil menambah ACE Group bukanlah "syarikat yang layak dan sesuai" untuk menjadi pengawal syarikat itu.
Bulan lalu, memetik fail mahkamah bertarikh 1 Disember 2022, The Edge memetik Apex Equity sebagai berkata SC memohon pengisytiharan mahkamah bahawa anak syarikatnya Apex Securities Sdn Bhd melanggar undang-undang sekuriti, dan ACE Holdings Bhd, yang merupakan sebahagian daripada ACE Group, secara sedar terlibat dalam pelanggaran itu.
"SC mendakwa Apex Securities melanggar undang-undang sekuriti 'kerana ACE menjadi pengawal kepada Apex Securities, apabila ACE bukan syarikat yang layak dan sesuai'untuk berbuat demikian," tambah laporan itu.
ACE Group diketuai Calvin Choong Chee Meng yang dilantik sebagai pengarah urusan Apex Equity awal tahun ini.
ACE Group juga terlibat dalam pelanggaran akta SC sebelum ini, yang membawa kepada larangan ke atasnya daripada aktiviti pengumpulan dana.
Dokumen mahkamah yang difailkan pada Oktober tahun lepas menunjukkan ACE Group dan Apex Securities berusaha untuk menghalang SC daripada mengenakan syarat tambahan berkenaan dengan Pasaran Modal dan Lesen Perkhidmatan (CMSL) Apex.
Pada 2019, Apex Equity dan anak syarikatnya Apex Securities Sdn Bhd memfailkan tindakan undang-undang terhadap 18 defendan termasuk pemegang sahamnya Lim Siew Kim, anak perempuan pengasas Kumpulan Genting mendiang Lim Goh Tong.
Syarikat itu menuduh mereka cuba mendapatkan kawalan ke atas syarikat dengan melanggar peraturan pasaran modal.


PN bakal lancar projek pertanian rakyat, kata Muhyiddin

Perikatan Nasional (PN) bakal melancarkan projek pertanian dengan skala besar-besaran melibatkan semua bahagian dan cawangan di seluruh negara dalam tempoh terdekat, kata Muhyiddin Yassin.Pengerusi PN itu berkata, projek pertanian tersebut bertujuan untuk membantu membekalkan sumber makanan dan alternatif bagi menjana pendapatan untuk keluarga miskin, khususnya mereka yang terjejas teruk akibat pandemik Covid-19.Katanya, projek itu akan dilancarkan secara rasmi pada 25 Jun ini ketika lawatannya ke Bachok, Kelantan yang menjadi anak sulung projek tersebut dengan menyifatkan sambutan penduduk terhadap gerak kerja itu sangat baik.“Hasil tanaman itu pun kita boleh bekalkan kepada rakyat miskin, secara percuma adalah lebih baik.“Atau jual sahaja murah-murah pun bolehlah, asalkan pulang modal. Kita buat bukan nak raih keuntungan,” katanya pada satu sidang media di Johor hari ini.Mengulas lanjut, Muhyiddin berkata projek bercucuk tanam itu adalah satu langkah permulaan untuk membantu kelompok yang terjejas pendapatan dalam tempoh pandemik untuk melangkah semula dalam kehidupan.Ini memandangkan ramai yang kehilangan kerja dan berubah status ekonomi sejak pandemik melanda.Projek pertanian itu, katanya, dijangka tidak akan mengambil masa yang lama untuk membuahkan hasil memandangkan tanaman kebiasaannya boleh dituai dalam tempoh yang singkat.Beliau turut berkongsi pengalamannya menanam jagung di rumah dan boleh menuai hasil dalam hanya sekitar 60 hari sahaja.Beliau turut memaklumkan, projek tersebut akan diselia oleh pimpinan PN di kawasan masing-masing tanpa mengira status dan latar belakang individu memandangkan kelompok miskin tidak memilih bangsa dan pegangan politik.Katanya, tiada syarat khusus seperti jenis tanaman yang perlu ditanam untuk projek tersebut.Peserta bebas memilih tanaman yang dirasakan perlu untuk ditanam dan dituai seperti cili, lada dan jagung.“Kalau ada masalah (tiada) tanah, tak mengapa. Kita banyak tanah-tanah terbiar.“Usaha begini, jangan kita perlekehkan.“Kalau betul-betul buat, tak perlu pergi ke pasar dah. Boleh makan sekampung,” katanya.


Malaysia terus catat lebih 2,500 kes baru Covid-19

Malaysia mencatat 2,776 kes baru menjadikan kes keseluruhan Covid-19 hari ini meningkat sebanyak 398,451 kes.Selangor mencatat angka tertinggi kes harian sebanyak 750 disusuli Kelantan (484), Sarawak (432) dan Kuala Lumpur (377).Hanya Perlis (1), sahaja yang mencatatkan kes satu digit hari ini.Sementara itu Labuan tidak mencatatkan sebarang kes hari iniNegara juga mencatat sebanyak 2,019 kes sembuh menjadikan jumlah keseluruhan kes sembuh meningkat kepada 371,575.Kes aktif dengan kebolehjangkitan pula kini berjumlah 25,414.Dalam pada itu, 294 pesakit ditempatkan di Unit Rawatan Rapi termasuk 138 orang memerlukan bantuan alat pernafasan.Malaysia turut mencatat 13 lagi korban akibat Covid-19, menjadikan jumlah mangsa yang maut meningkat kepada 1,462 orang.


Perbahasan Umno ‘ditapis’ bagi selamatkan presiden

MalaysiaNow difahamkan, ucapan-ucapan perwakilan yang menyokong Ahmad Zahid Hamidi bukan mencerminkan pendirian sebenar mereka dalam Perhimpunan Agung Umno 2020 susulan kempen presiden parti Melayu itu untuk keluar daripada Perikatan Nasional (PN) yang diketuai Muhyiddin Yassin.Difahamkan beberapa langkah diambil bagi memastikan tidak ada pembahas dalam sidang perhimpunan itu melontarkan kritikan terhadap pimpinan parti.Salah satu caranya adalah dengan memastikan pengerusi badan perhubungan Umno negeri tidak diberikan ruang bagi berbahas, bimbang sekiranya ramai dalam kalangan mereka tidak bersetuju dengan Zahid.Pemimpin veteran Umno yang juga Ketua Bahagian Johor Bahru Shahrir Samad mengakui tentang percaturan ini.“Sebenarnya memang ada perbincangan idea pengerusi perhubungan untuk berucap. Jadi ianya bukan satu perkara luar biasa dan kalau katakan nak cakap pasal keadaan di negeri siapa yang layak yang hendak bercakap, sudah tentulah pengerusi negeri,” katanya kepada MalaysiaNow ketika ditemui semalam.Namun, situasi sekarang ini membenarkan beberapa perkara berubah dalam parti itu.“Namun keadaan hari ini sudah agak berbeza daripada dulu,” kata Shahrir bekas ahli Parlimen Johor Bahru selama beberapa penggal sebelum dikalahkan pada 2018.Temubual Ketua Umno Johor Bahru, Shahrir Samad di Persidangan Umno 2020 di Pusat Dagangan Dunia Putra.Menurutnya, kekuatan Umno berada pada peringkat akar umbi yang dipimpin pengerusi negeri.“Memandangkan setiap negeri mempunyai pandangan berbeza-beza ia akan menyebabkan perwakilan percaya.“Jadi saya lihat bila kita beri kepada ketua perhubungan untuk berucap ia boleh membawa atau memberikan gambaran sebenar kepada kekuatan yang berbeza di antara negeri-negeri.”Kenyataan Shahrir ini mengesahkan dakwaan Ketua Umno Bahagian Ketereh Annuar Musa semalam yang mengatakan senarai pembahas serta teks ucapan sudah ditentukan dari awal oleh majlis kerja tertinggi (MKT).“Jurucakap yang dipilih sudah digantikan. Hanya orang yang dilantik presiden (Zahid) boleh bercakap,” kata Annuar yang dilihat mengkritik Zahid susulan rancangan presiden Umno itu yang mahu bekerjasama dengan PKR.Setakat ini, Umno Perlis dan Sabah sudah menyatakan pendirian berbeza dengan keputusan Majlis Kerja Tertinggi Umno untuk memutuskan kerjasama dengan Bersatu.Dalam sebuah temu bual Talk, Now, sebuah program bual bicara MalaysiaNow, Shahidan Kassim berkata Umno Perlis sedia memutuskan hubungan dengan kepimpinan pusat sekiranya mereka tetap meneruskan untuk memutuskan hubungan dengan Bersatu pada perhimpunan agung parti itu.Zahid dan bekas presiden Najib Razak merupakan pimpinan Umno yang kini mengepalai serangan terhadap kerajaan PN.Menurut mereka, parti serpihan Umno, Bersatu yang diketuai Muhyiddin mengabaikan Umno dalam kedudukan kerajaan PN yang dibentuk walaupun parti itu telah memberikan sokongan kepadanya.Semalam, Shahidan menyangkal dakwaan Timbalan Presiden Umno Mohamad Hasan kononnya kedudukan parti itu “sangat terpencil dan tidak dominan” dalam kerajaan PN.“Itu pandangan daripada timbalan presiden, tapi kedudukan sekarang adalah Umno ada sembilan menteri, hampir 20 timbalan menteri – lebih besar daripada Bersatu, lebih besar daripada PAS, lebih besar daripada Gabungan Parti Sarawak (GPS).“PAS ada tiga (menteri), GPS ada tiga, Bersatu ada lapan, BN (termasuk Umno) ada 11,” katanya.


Muda bertanding 'solo' dalam PRN di semua 6 negeri

Parti Ikatan Demokratik Malaysia (Muda) akan bertanding secara ‘solo’ pada pilihan raya negeri (PRN) di semua enam negeri terlibat, kata Presidennya Syed Saddiq Syed Abdul Rahman.
Beliau berkata keputusan itu dicapai secara konsensus dalam kalangan kepimpinan dan ahli parti, selepas mengadakan perbincangan bersama dengan masyarakat dan badan bukan kerajaan, mengenai hala tuju parti.
“MUDA telah pun membuat ketetapan yang jelas, dan berdasarkan kepada konsensus parti, iaitu pada enam PRN nanti, Muda akan menyertai dan akan bertanding di atas kekuatan parti kita sendiri,” katanya pada sidang media di Bilik Gerakan Utama Muda, di Petaling Jaya hari ini.
Mengulas punca Muda mengambil keputusan sedemikian, Syed Saddiq berkata parti itu tidak lagi mahu terikat dengan dua blok politik ‘lama’ dan ingin membawa pembaharuan dalam perjuangan untuk mengangkat suara rakyat.
“Kini saya boleh katakan akhirnya Muda ‘boleh bersuara dengan suaranya sendiri’. Muda sertai PRN untuk menjadi suara nurani rakyat, supaya rakyat ada alternatif, dan bukan hanya melihat kepada dua blok politik, Muda dengan penuh rasa rendah diri ingin memohon sokongan rakyat Malaysia,” katanya.
Ahli Parlimen Muar itu bagaimanapun berkata Muda masih belum memuktamadkan calon dan jumlah kerusi yang akan ditandingi, dan ia akan dimaklumkan dari semasa ke semasa.
Sementara itu, beliau berkata MUDA akan cuba melaksanakan gaya berkempen baharu dengan majoritinya akan diadakan secara dalam talian, untuk mengurangkan kebergantungan parti itu kepada pendanaan, dengan kempen pertama kaedah berkenaan bermula malam ini.
Turut diumumkan Ketua Penerangan Muda, Luqman Long dilantik sebagai Pengarah Pilihan Raya parti itu manakala Ahli Jawatankuasa Pusat Muda, Nurainie Haziqah Shafii sebagai timbalannya.


Keluarga gesa Putrajaya buat pencarian baharu pesawat MH370 hilang 9 tahun lepas

Keluarga penumpang dan anak kapal pesawat Malaysia Airlines MH370 yang hilang secara misteri sembilan tahun lalu, pada Ahad menyeru Putrajaya membenarkan firma penerokaan dasar laut Amerika Syarikat (AS) Ocean Infinity memulakan pencarian baharu pesawat hilang itu.
Tragedi kehilangan pesawat MH370 yang merupakan salah satu misteri penerbangan terbesar dunia apabila ia hilang dalam perjalanan dari Kuala Lumpur ke Beijing pada 8 Mac 2014.
Pada 2018, Malaysia menggunakan khidmat Ocean Infinity bagi mencari pesawat itu di selatan Lautan Hindi, dengan menawarkan bayaran sehingga AS$70 juta (sekitar RM313.3 juta) jika ia menemui pesawat itu. Namun operasi itu buntu.
Pencarian firma itu dilakukan selepas Malaysia, China dan Australia menamatkan pencarian dalam air selama dua tahun pada Januari 2017, yang berharga AUD$200 juta (kira-kira RM605.87 juta) selepas tidak menemui sebarang kesan pesawat itu.
Pada Ahad, Voice370 - sekumpulan saudara mara mangsa yang berada di dalam pesawat itu - berkata, Ocean Infinity berhasrat memulakan pencarian baharu dan menggesa kerajaan Malaysia menerima sebarang cadangan dengan beberapa dasar bayaran bersyarat, supaya firma hanya akan dibayar jika berjaya.
"Ocean Infinity, sejak 12 bulan lalu mencapai kemajuan apabila bekerja dengan ramai orang untuk lebih memahami... peristiwa pada 2014," kata Voice370 dalam satu kenyataan, susulan majlis memperingati tahun kesembilan kehilangan MH370.
"Akhirnya, ini telah membuka peluang kepada mereka untuk menjalankan operasi pencarian yang berjaya."
Ocean Infinity dan Kementerian Pengangkutan Malaysia tidak segera menjawab permintaan Reuters untuk mendapatkan komen.
Namun dalam mesej kepada keluarga yang dibacakan pada acara peringatan itu, Menteri Pengangkutan Anthony Loke berikrar tidak akan "menutup buku" mengenai MH370, sambil menambah bahawa pertimbangan sewajarnya akan diberikan kepada pencarian masa depan jika terdapat "maklumat baharu dan boleh dipercayai."
Katanya, Rabu ini merupakan ulang tahun kesembilan tragedi penerbangan MH370 hilang tanpa jejak yang telah meninggalkan seribu tanda tanya kepada ahli keluarga mangsa mengenai apa yang sebenarnya menimpa pesawat malang itu.
Loke berkata tiada ucapan atau rasa simpati yang mampu mengubati atau memadam kesedihan serta kesengsaraan ahli keluarga 239 penumpang dan anak kapal MH370 yang kehilangan orang tersayang.
“Rakyat Malaysia akan sentiasa bersama anda dan berkongsi beban kesengsaraan ini. Kami menghormati semua nyawa yang terkorban dan tidak akan pernah melupakan mereka," menurutnya dalam satu kenyataan semalam.
Serpihan yang disahkan atau dipercayai dari pesawat MH370 dilaporkan hanyut di sepanjang pantai Afrika dan di pulau-pulau di sekitar Lautan Hindi.
Penyiasat Malaysia sebelum ini tidak membuat kesimpulan tentang apa yang berlaku di dalam penerbangan itu, dan ia juga tidak menolak kemungkinan yang pesawat itu sengaja dibawa keluar daripada laluan penerbangannya.


Lebih 700,000 kakitangan pengurusan, penyeliaan bekerja dari rumah mulai esok

Sebanyak 776,135 atau 25% kakitangan pengurusan dan penyeliaan dalam sektor pembuatan, perkhidmatan dan pembinaan di Sabah, Labuan, Kuala Lumpur, Selangor dan Putrajaya diwajibkan bekerja dari rumah (BDR) berkuat kuasa esok.Ia berikutan pelaksanaan Perintah Kawalan Pergerakan Bersyarat (PKPB) di kawasan-kawasan tersebut.Menteri Perdagangan Antarabangsa dan Industri Mohamed Azmin Ali berkata pihaknya bersetuju membenarkan maksimum 10% pekerja merangkumi tugasan melibatkan perakaunan, kewangan, pentadbiran, perundangan, perancangan dan ICT untuk berada di pejabat.“Bagimanapun, ia dihadkan selama 4 jam sahaja bermula jam 10 pagi sehingga 2 petang untuk 3 hari seminggu,” katanya dalam satu kenyataan hari ini.Azmin berkata, syarikat-syarikat tidak perlu mengemukakan permohonan bagi tujuan ini dan majikan hanya perlu mengeluarkan surat pelepasan perjalanan bagi setiap kakitangan sepanjang tempoh PKPB.“Majikan perlu menetapkan garis panduan BDR yang bersesuaian mengikut keperluan syarikat masing-masing,” tambahnya.Katanya, kerajaan akan terus bekerjasama dengan pihak swasta dan industri dalam usaha untuk mempertingkatkan pelaksanaan BDR sebagai norma baru.Miti juga akan meneruskan pemantauan dan penguatkuasaan yang tegas bagi memastikan pelaksanaan dan pematuhan prosedur operasi standard (SOP) dalam kalangan pihak industri.


SPRM tahan 9 individu, termasuk 7 pegawai penguatkuasa berhubung rasuah lebih RM500,000

Suruhanjaya Pencegahan Rasuah Malaysia (SPRM) menahan tujuh pengawai penguatkuasa dan dua individu termasuk seorang warga asing kerana dipercayai menerima rasuah lebih RM500,000 dari 2019 hingga 2021.Menurut sumber SPRM, daripada jumlah tahanan, seramai enam pegawai penguatkuasa termasuk pegawai kanan ditahan di Sarawak sementara seorang lagi ditahan di Selangor membabitkan tiga lokasi berbeza. Menurutnya, di lokasi pertama seorang pegawai kanan berusia 50-an ditahan bersama seorang individu warga asing berusia 30-an dipercayai meminta dan menerima wang rasuah berjumlah lebih RM300,000 daripada beberapa individu yang menggaji pekerja asing sebagai balasan untuk memudahkan permohonan berkaitan pas pekerja. Semua suspek dipercayai melakukan kesalahan di bawah Akta Imigresen 1959/1963.Difahamkan permohonan reman terhadap kedua-dua lelaki tersebut akan dibuat secara maya di pejabat SPRM Sarawak pada pukul 9.00 pagi esok.Menurut sumber lagi, satu lagi tangkapan dijalankan di pejabat SPRM Sibu kira-kira pukul 4.00 petang semalam membabitkan empat pegawai penguatkuasa termasuk seorang pegawai kanan.Sumber memberitahu, pegawai kanan itu dipercayai meminta dan menerima wang rasuah berjumlah lebih RM8,000 di bawah akta yang sama.Permohonan bagi keempat-empat pegawai itu akan dibuat di Mahkamah Majistret Sibu.Sementara itu, di Selangor seorang pegawai penguatkuasa dan seorang wanita tempatan yang juga pemilik syarikat ditahan di SPRM Selangor kira-kira jam 7 malam tadi.Pegawai itu disyaki meminta dan menerima wang rasuah berjumlah kira-kira RM200,000 bagi kesalahan yang sama.Permohonan reman bagi wanita itu akan dibuat di Mahkamah Majistret Shah Alam sementara permohonan reman bagi pegawai penguatkuasa itu akan dibuat di Mahkamah Majistret Kuching.Sementara itu, Pengarah SPRM Sarawak, Mohd Zaki Hassan ketika dihubungi mengesahkan penahanan kesemua suspek berkata, mereka ditahan di bawah Seksyen 17 (a) Akta SPRM 2009.


Kerjasama semua diperlukan dalam usaha melawan Covid-19, kata Agong

Yang di-Pertuan Agong hari ini menyeru semua rakyat untuk berganding bahu menunaikan tanggungjawab melindungi diri dan masyarakat menerusi Program Imunisasi Covid-19 Kebangsaan.Beliau berkata usaha melawan pandemik Covid-19 wajar digalas menerusi kerjasama semua pihak termasuk kerjasama antara kerajaan dan rakyat serta melalui semangat setiakawan yang erat dari seluruh rakyat.“Beta menaruh sepenuh keyakinan, berbekalkan ikhtiar serta usaha kita semua menerusi Program Pemerkasaan Komuniti dan Program Imunisasi Covid-19 Kebangsaan, akan membolehkan kita bangkit semula, bersama seiring dan sehaluan membina masa hadapan yang lebih gemilang buat negara yang dicintai ini.“Marilah kita bersama-sama meneruskan agenda memerangi pandemik Covid-19 dan menunaikan kewajipan untuk melindungi negara tanah tumpahnya darah kita,” kata baginda dalam Titah Diraja sempena pelancaran Program Pemerkasaan Komuniti yang disiarkan secara langsung hari ini.Agong turut berkata ketika negara mula dilanda gelombang pertama pandemik Covid-19 pada awal tahun lepas, negara berjaya melandaikan lekuk peningkatan kes harian hasil usaha gigih pelbagai pihak serta kerjasama erat seluruh rakyat Malaysia.Namun, katanya, pada tahun ini negara dikejutkan dengan peningkatan mendadak kes jangkitan Covid-19 yang telah membawa cabaran getir kepada petugas barisan hadapan dan fasiliti kesihatan negara, seterusnya mengubah falsafah kehidupan rakyat.Justeru, Sultan Abdullah berkata baginda menyambut baik usaha kerajaan dalam merangka Program Pemerkasaan Komuniti yang menyaksikan penglibatan seluruh lapisan masyarakat dan pemimpin komuniti dalam mengurang serta mencegah jangkitan Covid-19.“Di samping itu, inisiatif yang dikenali sebagai ‘Agen Basmi Covid-19’ atau ‘ABC-19’ bakal menyaksikan penglibatan pelbagai entiti untuk bergabung tenaga dalam memperkasakan komuniti,” titah baginda.Agong turut menzahirkan kesyukuran atas usaha gigih kerajaan membawa vaksin yang berupaya melindungi rakyat daripada jangkitan Covid-19.


Fahmi perlu fokus masalah rakyat, bukan tiket Coldplay, kata pakar

Seorang pakar komunikasi dan media berkata kebimbangan berlebihan Menteri Komunikasi dan Digital Fahmi Fadzil terhadap isu jualan semula tiket konsert Coldplay di media sosial tidak perlu dipanjangkan sebaliknya memfokuskan kepada isu-isu yang lebih utama dalam kementerian tersebut.
Ini termasuklah keperluan asas komunikasi dan digital rakyat seperti masalah liputan jalur lebar, perihal data peribadi, perkhidmatan pos, serta pelbagai masalah lain terutamanya keperluan awam yang perlu diberikan keutamaan.
Pensyarah Kanan Pusat Pengajian Komunikasi dan Media Universiti Teknologi Mara (UiTM), Abd Aziz Aizam berkata meskipun kenyataan beliau dilihat sebagai perkara yang ringkas, namun pada masa sama Fahmi sendiri seperti memperlekehkan kedudukannya sebagai menteri yang memikul tanggungjawab lebih besar.
“Beliau kena sedar bahawa beliau bukan lagi ahli politik pembangkang.
“Tetapi beliau adalah seorang menteri, tambahan pula beliau sebagai menteri komunikasi dan digital.
“Beliau kena berhati-hati dalam mengeluarkan sebarang kenyataan waima hanya satu perkataan di dalam media sosial kerana kenyataan menteri adalah kenyataan yang boleh difikirkan sebagai satu perkara mustahak secara umumnya,” katanya kepada MalaysiaNow.
Beliau berkata demikian ketika diminta mengulas mengenai kenyataan Fahmi yang meminta Suruhanjaya Komunikasi dan Multimedia Malaysia (SKMM) untuk mengambil tindakan terhadap mana-mana pihak yang menjual semula tiket konsert itu di media sosial.
Media melaporkan, terdapat pihak yang menjual semula tiket konsert kumpulan muzik terkemuka British itu dengan harga mencecah RM43,200 sehingga mencetuskan perdebatan hangat dalam kalangan pengguna media sosial.
Selain itu, kata Aziz, Fahmi perlu sedar apakah isu mengenai konsert Coldplay yang dibangkitkannya itu merupakan isu keperluan dan kepentingan umum rakyat ataupun sekadar perkara yang meliputi kehendak segelintir pihak.
“Rakyat boleh menilai sejauh mana seseorang pemimpin serius dalam menjalankan tanggungjawabnya dan faham ruang lingkup kerja mereka,” katanya.
Mengulas lanjut, beliau berkata kebimbangan Fahmi terhadap isu-isu yang di luar dari fokus utama kementerian tersebut dikhuatiri akan memberi ruang kepada kritikan tambahan rakyat terhadap kerajaan campuran selain isu terkini melibatkan penarikan balik rayuan terhadap keputusan Mahkamah Tinggi pada 2021 yang membenarkan kalimah Allah digunakan dalam penerbitan agama Kristian.
Coldplay dijadualkan mengadakan konsert sulung mereka di Malaysia sempena siri jelajah “Music Of The Spheres World Tour” di Stadium Nasional Bukit Jalil pada 22 November ini.


Blok politik digesa beri tumpuan rangka dasar kesihatan dalam manifesto PRU15

Kumpulan pendesak berhubung dasar kesihatan awam menyuarakan keluhan mengenai tumpuan yang kurang diberikan kepada isu penjagaan kesihatan oleh blok politik di Malaysia, menggesa supaya dijadikan sebagai isu utama dalam manifesto pilihan raya yang akan dijalankan bulan depan.
“Isu penjagaan kesihatan jarang menjadi tumpuan perbahasan politik dalam mana-mana kempen pilihan raya, lebih-lebih lagi pilihan raya umum.
“Ramai yang percaya isu kesihatan tidak seharusnya dipolitikkan. Perkara ini harus berubah," kata Pusat Galen untuk Dasar Kesihatan dan Sosial ketika mengutarakan dokumen bagi memberitahu parti-parti politik apa yang perlu diutamakan dalam sektor kesihatan.
Dokumen tersebut antara lain memberi amaran bahawa peruntukan besar setiap tahun bagi sektor kesihatan sebenarnya masih tidak mencukupi.
“Adalah satu hal yang membuka mata apabila disedari bahawa cadangan peningkatan peruntukan sebanyak RM3.7 bilion seperti yang diumumkan dalam Bajet 2023 baru-baru ini secara praktikalnya akan digunakan bagi kos rawatan diabetes (dianggarkan sekitar RM 3.1 bilion setahun)," kata dokumen itu.
Pusat Galen berkata Pilihan Raya Umum ke-15 (PRU15) seharusnya menjadi peluang untuk mengukur komitmen parti politik berhubung isu penjagaan kesihatan.
"Tidak ada tongkat ajaib, atau harapkan orang lain untuk pikul beban tanggungjawab bagi sebuah pembaharuan yang sangat diperlukan.
“Komitmen yang utuh, termasuk usaha pengukuhan dasar, sumber kewangan dan sumber manusia  sehinggalah cadangan pembaharuan adalah diperlukan. Bukan lima atau sepuluh tahun akan datang, tapi mulai hari ini," kata Ketua Pegawai Eksekutifnya Azrul Mohd Khalib.
Beliau berkata empat isu kritikal mesti ditangani oleh parti politik, termasuk pembiayaan penjagaan kesihatan, penyakit tidak berjangkit, kesihatan mental dan populasi yang semakin menua.
"Jika parti politik tidak mempunyai sekurang-kurangnya tiga dari empat perkara yang disenaraikan, itu bermakna mereka tidak serius tentang cabaran berterusan dan masa depan yang memberi kesan kepada keadaan kesihatan rakyat Malaysia, dan sebaliknya menyerahkan masalah itu kepada kerajaan lain untuk diselesaikan, atau lebih teruk berpura-pura bahawa isu ini tidak relevan kepada pengundi," tambahnya.
Beliau berkata kerajaan baru yang akan dibentuk perlu mengambil langkah tidak popular seperti cukai dan peraturan dalam memastikan perkhidmatan kesihatan yang lebih baik untuk orang ramai.
"Kami menggesa semua pihak membaca dokumen yang kami sediakan dan melihat sama ada manifesto mereka memenuhi jangkaan mengenai kesihatan."
"Kami akan membaca dan menilai manifesto parti politik utama dan gabungan, dan tidak akan teragak-agak untuk menyatakan mana yang baik, yang tidak bagus serta yang buruk berkait soal kesihatan."


Sorry.


Rayuan sabitan kes kemalangan basikal lajak akan didengar pada Mac 2023

Mahkamah Rayuan menetapkan 31 Mac tahun depan bagi mendengar rayuan kerani Sam Ke Ting terhadap sabitan kesalahan, hukuman penjara enam tahun dan denda kerana memandu secara melulu sehingga menyebabkan kematian lapan remaja yang menunggang basikal lajak pada 2017.
Seorang daripada peguam tertuduh, Yasmeen Soh Sha-Nisse ketika dihubungi mengesahkan tarikh pendengaran rayuan itu selepas pengurusan kes di hadapan timbalan pendaftar Mahkamah Rayuan Norkamilah Aziz.
Beliau berkata pihak pembelaan dan pendakwaan perlu memfailkan hujahan bertulis masing-masing pada 16 Mac tahun depan dan pengurusan kes terakhir akan diadakan pada 17 Mac tahun depan.
Pengurusan kes hari ini, turut dihadiri peguam Sam yang lain, Harvinderjit Singh dan Faizal Mokhtar, manakala pendakwaan dikendalikan timbalan pendakwa raya Mohd Fairuz Johari.
Pada 28 Oktober 2018, Mahkamah Majistret Johor Bahru membebaskan Sam tanpa memerintahkan membela diri terhadap pertuduhan memandu secara melulu atau berbahaya sehingga menyebabkan kematian lapan remaja di Jalan Lingkaran Dalam pada 3.20 pagi, 18 Februari 2017.
Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.
Pada 2019, hakim Mahkamah Tinggi Shahnaz Sulaiman membenarkan rayuan pihak pendakwaan dan mengembalikan semula kes itu ke Mahkamah Majistret dan mengarahkan Sam untuk membela diri bagi pertuduhan memandu secara melulu.
Majistret Siti Hajar Ali yang mendengar kes itu pada 2019, sekali lagi melepas dan membebaskan Sam pada akhir kes pembelaan, menyebabkan pihak pendakwaan memfailkan rayuan kedua ke Mahkamah Tinggi.
Pada 13 April tahun ini, hakim Mahkamah Tinggi Abu Bakar Katar membenarkan rayuan pihak pendakwaan dan mensabitkan kesalahan memandu secara melulu dan menjatuhkan hukuman penjara enam tahun dan denda RM6,000.
Sam mendapat kebenaran daripada Mahkamah Rayuan pada 18 April lepas untuk merayu terhadap sabitan dan hukuman penjara.
Mahkamah Rayuan juga telah membenarkan permohonan Sam untuk menangguhkan pelaksanaan hukuman penjara dan membebaskannya dengan ikat jamin RM10,000 dengan seorang penjamin sementara menunggu pendengaran rayuannya.


Kedah cadang bubar DUN 28 Jun

Kedah merancang untuk membubarkan Dewan Undangan Negeri (DUN) pada 28 Jun ini, kata Menteri Besar Kedah, Muhammad Sanusi Md Nor.
Muhammad Sanusi berkata beliau akan menghadap Sultan Kedah Al Aminul Karim Sultan Sallehuddin Sultan Badlishah pada 25 Jun ini terlebih dahulu, bagi memohon perkenan baginda untuk tarikh pembubaran berkenaan.
“Saya akan menghadap (Sultan Kedah) 25 Jun ini. Saya bercadanglah untuk mempersembahkan kepada Tuanku Sultan, (iaitu) cadangan daripada kerajaan negeri (tarikh pembubaran DUN) ialah 28 Jun, kalau Tuanku perkenan baru saya boleh umum secara rasmi,” katanya.
Beliau berkata demikian kepada pemberita selepas majlis penyerahan khemah, meja dan kerusi kepada Majlis Ketua Kampung (MKK) di bawah Program Sejahtera Komuniti di Wisma Darul Aman di Alor Setar hari ini.
Muhammad Sanusi yang juga ketua pengarah Pilihan Raya Perikatan Nasional (PN) berkata pengagihan kerusi calon PN di Kedah untuk Pilihan Raya Negeri (PRN) telah selesai dan ia berlaku secara seimbang.
“Ia berdasarkan kekuatan (calon) masing-masing (termasuk) status quo...untuk calon Menteri Besar Kedah ia bergantung kepada (pimpinan) parti di peringkat pusat yang tentukan,” katanya.


Suspek insiden letupan sasar PM Jepun dihantar ke pejabat pendakwaan, kata laporan

Seorang lelaki berusia 24 tahun, Kimura Ryuji, yang ditahan selepas serangan terhadap Perdana Menteri Jepun Fumio Kishida dan masih enggan memberi keterangan, dihantar ke pejabat pendakwa di Wilayah Wakayama, lapor Sputnik.
Pada Sabtu, ketika Kishida tiba untuk berucap di Wakayama, seorang lelaki muda melemparkan objek berbentuk silinder ke arahnya, diikuti bunyi letupan dan bau asap. Bagaimanapun, Kishida terselamat dalam insiden itu.
Penyerang turut memegang satu lagi objek silinder di tangannya.
Polis berkata bahan letupan yang digunakan suspek mungkin bom paip yang diperbuat daripada logam berdasarkan bahan dan alatan yang ditemukan di rumahnya, lapor penyiar Jepun NHK.
Setakat ini masih tidak jelas sama ada bom itu boleh membunuh.
Kimura disyaki "cuba mengganggu proses kerja," dan masih berdiam diri, kata laporan itu.
Insiden itu berlaku tidak sampai setahun selepas bekas Perdana Menteri Shinzo Abe maut ditembak ketika berucap semasa berkempen di Wilayah Nara pada 8 Julai 2022.


PM Saudi kebal pendakwaan berhubung pembunuhan Khashoggi, kata peguam

Peguam mewakili Mohammed bin Salman, yang berdepan tuntutan mahkamah AS berhubung pembunuhan wartawan Saudi Jamal Khashoggi pada 2018, memberitahu mahkamah pelantikan putera mahkota itu sebagai perdana menteri minggu lalu memberikan imuniti kepada putera mahkota Arab Saudi itu daripada pendakwaan.
Khashoggi dibunuh dan tubuhnya dikerat oleh agen Saudi di konsulat negara itu di Istanbul dalam operasi yang dipercayai perisikan AS ia diarahkan oleh Mohammed, yang kini menguasai pentadbiran kerajaan negara itu sejak beberapa tahun lalu.
Bagaimanapun, Mohammed menafikan penglibatannya dalam pembunuhan Khashoggi, namun mengakui ia berlaku "di bawah pengawasan saya."
Minggu lalu, Raja Salman menamakan Mohammed sebagai perdana menteri dalam titah diraja yang dilihat selari dengan tanggungjawab yang digalas oleh putera mahkota itu.
“Titah diraja menetapkan putera mahkota berhak mendapat imuniti berdasarkan status," kata peguam bagi putera raja itu dalam petisyen yang meminta mahkamah AS menolak kes itu, memetik kes lain di mana AS mengiktiraf kekebalan yang dinikmati ketua negara asing.
Khashoggi, yang mengkritik dasar putera mahkota itu dalam artikel yang diterbitkan Washington Post, direkodkan pergi ke konsulat Saudi di Istanbul bagi urusan perkahwinannya dengan Hatice Cengiz, seorang warga Turki.
Tuntutan di AS itu difailkan oleh Cengiz dan kumpulan hak asasi manusia yang diasaskan oleh Khashoggi, selain menuntut ganti rugi.
Ia juga menamakan lebih 20 warga Saudi lain sebagai defendan bersama.
Ia mendakwa bahawa Mohammed atau lebih dikenali sebagai MbS, dan defendan lain melakukan komplot untuk "mendiamkan Khashoggi selama-lamanya” selepas mendapati beliau merancang untuk menggunakan kumpulan itu sebagai "platform untuk menyokong reformasi demokrasi dan mempromosikan hak asasi manusia."
Mahkamah telah meminta Jabatan Kehakiman AS menyatakan pandangan sama ada Mohammed mempunyai imuniti, menetapkan tarikh akhir 3 Oktober untuk maklum balas.
Selepas pelantikan putera raja sebagai perdana menteri minggu lalu, jabatan itu berkata ia memohon lanjutan 45 hari untuk menyediakan jawapannya kepada mahkamah berhubung perkembangan terbaru itu.


‘Jangan sampai Johor keluar Malaysia’, Sultan Ibrahim beri amaran kepada Putrajaya

Sultan Ibrahim Sultan Iskandar hari ini memberi amaran negeri Johor boleh memilih untuk keluar Malaysia jika kerajaan persekutuan gagal menunaikan janji kepada kerajaan negeri seperti yang termaktub dalam Perjanjian Persekutuan Tanah Melayu.Dalam ucapannya pada Penggal Persidangan Pertama Dewan Undangan Negeri (DUN) Johor yang ke-15 hari ini, Sultan Ibrahim berkata Johor seolah-olah “dianaktirikan” kerajaan persekutuan, menggesa supaya janji kerajaan ditunaikan segera.“Jangan sampai rakyat Johor mendesak untuk keluar dari Malaysia,” sambil menambah Johor mungkin akan lebih maju jika berdiri di atas kaki sendiri.Selain itu, Sultan Ibrahim turut menyelar keputusan kerajaan Pakatan Harapan pada 2018 yang tidak bertindak membatalkan permohonan rayuan tuntutan Batu Puteh daripada jatuh ke tangan Singapura.“Kerajaan Johor juga langsung tidak dirujuk, sedangkan keputusan itu melibatkan tanah dan kedaulatan Johor.”Baginda turut mendesak supaya kerajaan persekutuan memberi peruntukan yang lebih banyak kepada negeri di mana ia dilihat tidak adil dibandingkan sumbangan Johor sebanyak RM13 bilion setahun kepada persekutuan.Katanya kemudahan kerajaan dan perkhidmatan dalam negeri itu juga tidak diselenggara dengan baik, antaranya Hospital Sultanah Aminah dan Kompleks Kastam, Imigresen dan Kuarantin (CIQ) Sultan Iskandar di Johor Bahru.Katanya, janji kerajaan untuk menaik taraf Lebuh Raya Utara Selatan dan Lebuh Raya Senai-Desaru juga turut tidak dijalankan.“Saya rasa seolah-olah Johor ini dianaktirikan, walhal Johor adalah antara penyumbang utama ekonomi negara.”


OIC sambut baik laporan Amnesty International berhubung dasar apartheid Israel

Pertubuhan Kerjasama Islam (OIC) menyambut baik laporan oleh Amnesty International yang berpangkalan di London baru-baru ini, yang mengesahkan bahawa dasar apartheid rejim Israel terhadap penduduk Palestin adalah rejim kejam yang menunjukkan dominasi dan jenayah terhadap kemanusiaan.Menurut Agensi Berita Saudi (SPA), OIC menegaskan bahawa laporan itu merupakan dokumen undang-undang antarabangsa yang mengesahkan pencabulan yang dilakukan Israel, jenayahnya, dan dasar perkauman terhadap rakyat Palestin.Badan dunia itu juga menyeru masyarakat antarabangsa agar mengambil langkah-langkah yang perlu untuk memastikan akauntabiliti Israel atas pencabulan, jenayah dan dasar perkaumannya terhadap rakyat Palestin.Laporan komprehensif berjudul “Apartheid Israel terhadap Palestin: Sistem Penguasaan yang Kejam dan Jenayah terhadap Kemanusiaan” itu dikeluarkan pada 1 Februari.


Bekalan air di 46 kawasan pulih sepenuhnya

Sejumlah 46 dari 274 kawasan telah menerima bekalan air sepenuhnya dengan peratusan pemulihan pada tahap 17% sehingga 6 pagi ini.Ketua Komunikasi Korporat Pengurusan Air Selangor Sdn Bhd (Air Selangor) Elena Basri berkata baki 228 kawasan masih lagi dalam proses pemulihan.“Wilayah Kuala Langat mencatat pemulihan sebanyak 55% manakala Petaling dengan 37% namun Hulu Langat dan Sepang/Putrajaya masih belum dapat dipulihkan.“Pengguna dinasihat supaya tidak menyimpan dan menggunakan air berlebihan bagi memastikan proses pemulihan di kawasan yang masih terjejas berjalan lancar dan mengikut jadual pelan pemulihan Air Selangor,” katanya dalam kenyataan, hari ini.Beliau berkata Air Selangor sedang giat berusaha menstabilkan sistem agihan bagi memulihkan kawasan yang terjejas.Sejumlah 309,687 akaun pengguna di wilayah Petaling, Hulu Langat, Kuala Langat dan Sepang/Putrajaya mengalami gangguan bekalan air tidak berjadual sejak Ahad lepas apabila Loji Rawatan Air (LRA) Sungai Semenyih dan Bukit Tampoi dihenti tugas akibat pencemaran sumber air mentah.Pengguna di kawasan yang terjejas disaran merujuk saluran komunikasi rasmi Air Selangor seperti aplikasi Air Selangor, Twitter, Facebook, Instagram dan laman sesawang www.airselangor.com, untuk mendapatkan maklumat lanjut.


Pengerusi PH, BN tidak muncul perhimpunan mega di Selangor

Pengerusi Pakatan Harapan dan Barisan Nasional dilihat tidak munculkan diri pada perhimpunan bersama gabungan mereka malam ini yang diadakan sebagai sebahagian daripada usaha bagi menangkis serangan yang ditujukan oleh Perikatan Nasional (PN), yang turut mengadakan perhimpunan serentak bersama pemimpin utama hari ini.
Anwar Ibrahim dan Ahmad Zahid Hamidi tidak menghadiri acara yang diadakan di Dataran Kemerdekaan di Shah Alam, kurang 1km dari perhimpunan PN di IDCC yang dihadiri oleh pemimpin tertinggi PN termasuk pengerusinya Muhyiddin Yassin dan Pengerusi PN Selangor Selangor Azmin Ali.
Ini berlaku meskipun terdapat bahan publisiti dan poster "Jelajah Mega Madani" PH yang menyenaraikan pemimpin tertinggi kerajaan dan parti pemerintah sebagai penceramah utama.
Setiausaha Agong DAP Anthony Loke turut tidak menghadiri program itu.
Selangor dilihat sebagai negeri yang bakal menyaksikan pertempuran sengit pada pilihan raya negeri akan datang, yang akan membuktikan sama ada pengundi telah menerima kerjasama politik baharu antara PH dan BN, serta sama ada sebahagian besar sokongan Melayu masih dipegang PN.


Pengeluar sarung tangan Malaysia dikecam lagi dalam laporan BBC

Industri pembuatan sarung tangan Malaysia yang memperoleh keuntungan lumayan berikutan lonjakan permintaan dunia sekali lagi menerima kecaman apabila laporan BBC World Service mendakwa pekerja asing di kilangnya terpaksa bekerja selama berjam-jam dan dicegah meninggalkan premis kilang.Laporan terbaru itu mendakwa sebilangan pekerja asing tidak pernah melihat kawasan luar dari premis kilang di Malaysia kerana mereka tidak dibenarkan keluar dari kompaun kilang.“Ketika saya berada di luar kilang, saya melihat polis meronda dan mengawasi pekerja-pekerja dan apa yang mereka lakukan di luar kilang.“Banyak peraturan yang perlu dipatuhi, anda tak boleh buat ini, tak boleh buat itu. Kami sentiasa tertekan,” laporan itu memetik salah seorang pekerja Top Glove dari Bangladesh, syarikat pengeluar sarung tangan getah terbesar di dunia.Top Glove, sebaliknya, dalam respons terhadap laporan tersebut berkata sekatan pergerakan dibuat selari dengan perintah kawalan pergerakan Covid-19 yang diumum pihak berkuasa selain bagi menghalang pekerja melawat ke bandar tanpa perlindungan.Laporan terbaru itu termasuk dalam siri pendedahan memalukan terhadap kebajikan pekerja asing.Top Glove merupakan pengeluar sarung tangan getah terbesar di dunia, antara syarikat yang menyaksikan keuntungan berlipat ganda sehingga mencecah bilion ringgit sepanjang pandemik Covid-19.Keuntungan Top Glove melonjak sebanyak RM2.38 bilion dalam suku akhir tahunannya pada November. Ia meningkat dari jumlah keuntungan RM111 juta dalam tempoh yang sama pada 2019.Ini di sebalik RM4.76 bilion pendapatan Top Glove.Ia sekali lagi menjadi bahan berita akhir tahun lepas selepas berlaku lonjakan kes Covid-19 di negara ini melibatkan beribu-ribu pekerja kilang Top Glove.Laporan terbaru BBC News turut memetik pekerja daripada syarikat Supermax, sebuah lagi gergasi pengeluar sarung tangan.Bercakap menggunakan jurubahasa, salah seorang daripada pekerja mengatakan mereka bekerja 29 hari dalam sebulan selama 12 jam sehari di salah sebuah kilang syarikat itu.Laporan itu turut menjelaskan bagaimana pekerja turut dilarang meninggalkan premis syarikat yang turut meletakkan asrama pekerja.“Mereka beritahu bahawa sangat sukar untuk bangun pada pagi hari. Semua pekerja yang saya temui memberitahu kehidupan mereka seperti dalam penjara,” kata wartawan BBC Nepal, Gani Ansari.“Mereka juga tidak boleh keluar dari premis syarikat sejak Januari 2020.”Ketika diminta memberikan respons berhubung isu berkenaan, Supermax berkata mereka hanya akan “matikan syarikat” jika menganiaya pekerja dan dikenakan tindakan okeh kerajaan Malaysia.Syarikat itu turut menambah waktu kerja tambahan yang dikenakan turut mendapat pampasan dari syarikat.BBC turut diberitahu seorang pekerja bahawa pandemik Covid-19 turut menjadi punca kilang itu menghadapi masalah kekurangan tenaga kerja.“Kerana wabak yang menular ketika ini, ramai orang tidak datang bekerja, jadi kami terpaksa buat dua kerja. Kerja kini dah jadi semakin berat,” kata seorang pekerja.Laporan itu memetik sebuah video daripada premis Top Glove yang menunjukkan rakaman asrama dan kantin pekerja yang sesak, ia menyatakan sebuah bilik menempatkan 30 orang pekerja dalam satu masa, pekerja turut dilihat hanya berbaring di atas cadar nipis.Dakwaan terhadap Top Glove tersebut bukan perkara baru, syarikat itu berulang kali menafikan tuduhan mengamalkan perhambaan moden sehingga menyebabkan beberapa negara melarang produknya di pasaran mereka.Pada 2019, pihak berkuasa Amerika Syarikat (AS) melarang import sarung tangan getah Top Glove berikutan dakwaan tersebut terhadap pekerja asing di kilangnya.Pada tahun sama, Kementerian Dalam Negeri Britain berkata siasatannya yang dilakukan pihak mereka menemui bukti kukuh bahawa pengeluar sarung tangan Malaysia itu menggunakan buruh kerja paksa.Aktivis sektor kesihatan Britain baru-baru ini mendakwa kerajaan Britain mendapat bekalan sarung tangan getah Top Glove melalui sebuah syarikat lain yang berpusat di London.“Kita secara terus membiaya perhambaan moden ini dengan menggunakan wang pembayar cukai di UK,” kata Dr Mahmood Bhutta, pengasas bersama Medical Fair and Ethical Trade Group di British Medical Association, dalam laporan tersebut.Salah satu indikator wujudnya amalan perhambaan moden adalah gaji pekerja digunakan untuk membayar beberapa yuran yang dikenakan bagi mendapatkan pekerjaan.Sementara itu laporan yang turut memetik Nish, seorang pekerja Bangladesh, yang mengatakan dia harus membayar ejen sekurang-kurangnya RM19,000 (400,000 takas) – lebih daripada 10 kali ganda gaji bulanannya – bagi membolehkan dia bekerja di kilang itu.Nish turut berkata, kerja pembuatan sarung tangan tidak begitu kemas kerana keadaan mesin yang mereka guna di kilang syarikat itu.“Pernah rakan saya yang bekerja dengan tali sawat tiba-tiba terputus. Ketika membaikinya, mesin itu terpotong salah satu tangannya, ”katanya.Dalam respons lain, Top Glove menafikan tuduhan mengamalkan perhambaan moden itu.Syarikat itu memberitahu BBC “audit dalaman” mengeluarkan syarikatnya daripada senarai 11 indikator buruh paksa, kecuali satu, iaitu berhubung tempat penginapan pekerjanya.


Kerajaan benar guru, petugas Kemas berpolitik

Kerajaan hari ini mengumumkan kebenaran kepada kesemua guru sekolah di seluruh negara untuk berpolitik sebagai menghormati prinsip demokrasi iaitu hak seluruh rakyat untuk berpolitik.Perdana Menteri Ismail Sabri Yaakob berkata kebenaran itu turut melibatkan petugas Jabatan Kemajuan Masyarakat (Kemas) untuk berpolitik.Justeru kata beliau, kementerian pendidikan perlu mengeluarkan pekeliling mengenai kebenaran tersebut dengan segera sekiranya masih belum ada.“Saya telah pun membawa perkara ini ke Kabinet dan memutuskan dalam menghormati prinsip demokrasi iaitu kebenaran rakyat untuk berpolitik maka kami telah membuat keputusan membenarkan guru-guru berpolitik.“Kakitangan Kemas, dahulu dibenarkan berpolitik seperti rakyat biasa namun ketika era Pakatan Harapan (PH) mereka tidak dibenarkan berbuat demikian justeru saya ingin umumkan bahawa petugas Kemas juga bebas dan dibenarkan berpolitik.“Jika pekeliling belum dikeluarkan, saya harap Kementerian Pendidikan segera mengeluarkan pekeliling tersebut agar tiada lagi tekanan dilakukan terhadap guru-guru ini,” katanya.Beliau berkata demikian pada sidang media selepas menghadiri Majlis Perjumpaan Khas Perdana Menteri Bersama Ahli Biro Politik Umno Negeri di Bangunan Umno Kelantan hari ini.Turut hadir Pengerusi Badan Perhubungan Umno Kelantan Ahmad Jazlan Yaakub.Terdahulu, beliau memaklumkan sebelum ini ada pekeliling menyekat guru-guru daripada berpolitik sehingga ramai dalam kalangan pendidik berkenaan diberi amaran untuk diambil tindakan.Bagaimanpun jelas Ismail, guru-guru dan petugas Kemas berkenaan masih tertakluk terhadap peraturan jabatan masing-masing.“Seperti guru misalnya jika berpolitik hingga meninggalkan tugas mereka boleh diambil tindakan disiplin dan sebagainya, itu terserah pada jabatan (membuat penilaian),” kata beliau.


Sarawak, Selangor dahului kes harian tertinggi hari ini

Malaysia mencatatkan 1,178 kes baru Covid-19 hari ini menjadikan kes keseluruhan penularan dalam negara berjumlah 346,678.Hari ini, Sarawak mengatasi Selangor dengan perbezaan satu digit dalam kes harian yang dicatatkan hari ini.Sarawak mencatat 238 kes diikuti Selangor (237), Pulau Pinang (190) dan Johor (165). Perlis tidak mencatatkan sebarang kes.Hanya Wilayah Persekutuan Labuan, Putrajaya, Terengganu dan Melaka sahaja yang mencatatkan kes satu digit hari ini.Dalam pada itu, negara juga mencatat sebanyak 1,178 kes sembuh menjadikan jumlah keseluruhan kes sembuh meningkat kepada 331,001.Kes aktif dengan kebolehjangkitan pula kini berjumlah 14,399.Daripada jumlah itu 163 pesakit ditempatkan di Unit Rawatan Rapi termasuk 81 orang memerlukan bantuan alat pernafasan.Malaysia turut mencatat 6 lagi korban akibat Covid-19, menjadikan jumlah mangsa yang maut meningkat kepada 1,278 orang.